open-index/open-wikipedia-markdown huggingface dataset:
ସୁକାନ୍ତ କିଶୋର ରାୟ

**ସୁକାନ୍ତ କିଶୋର ରାୟ** (୫ ନଭେମ୍ବର ୧୯୧୮ – ୨୩ ଡିସେମ୍ବର ୨୦୦୨) ଜଣେ ଭାରତୀୟ ରାଜନେତା ଏବଂ ବିଚାରପତି ଥିଲେ । ସେ ଓଡ଼ିଶା ଉଚ୍ଚନ୍ୟାୟାଳୟର ମୁଖ୍ୟ ବିଚାରପତି ଭାବେ କାର୍ଯ୍ୟକରିଥିଲେ । ସେ କିଛିଦିନ ପାଇଁ ଓଡ଼ିଶାର କାର୍ଯ୍ୟବାହକ ରାଜ୍ୟପାଳ ଦାୟୀତ୍ୱରେ ମଧ୍ୟ ଥିଲେ । ସେ ମଧ୍ୟ ୧୭ ଅଗଷ୍ଟ ୧୯୮୯ରୁ ୧୬ ଜୁଲାଇ ୧୯୯୨ ପର୍ଯ୍ୟନ୍ତ ଓଡ଼ିଶାର ଦ୍ୱିତୀୟ ଲୋକପାଳ ଭାବେ ଦାୟୀତ୍ୱ ନିର୍ବାହ କରିଥିଲେ

### ବ୍ୟକ୍ତିଗତ ଜୀବନ 
ସୁକାନ୍ତ କିଶୋର ରାୟଙ୍କର ଜନ୍ମ ୧୯୧୮ ମସିହାର ୫ ନଭେମ୍ବର ତାରିଖରେ ଏକ ଉଚ୍ଚ ବିତ୍ତଶାଳୀ କରଣ ପରିବାରରେ ହୋଇଥିଲା । ତାଙ୍କ ପିତା ବୀର କିଶୋର ରାୟ ଓଡ଼ିଶା ଉଚ୍ଚନ୍ୟାୟାଳୟର ପ୍ରଥମ ମୁଖ୍ୟ ବିଚାରପତି ଥିଲେ । 

ସୁକାନ୍ତ କିଶୋର ରାୟ ୨୦୦୨ ମସିହାର ୨୩ ଡିସେମ୍ବର ତାରିଖରେ ୮୪ ବର୍ଷ ବୟସରେ ପରଲୋକ ଗମନ କରିଥିଲେ ।

### ଆଧାର 
ଶ୍ରେଣୀ:ଓଡ଼ିଶା ଉଚ୍ଚ ନ୍ୟାୟାଳୟର ମୁଖ୍ୟ ବିଚାରପତି
କରୋନାରୀ ଭାସୋସ୍ପାଜ୍ମ

**କରୋନାରୀ ଭାସୋସ୍ପାଜ୍ମ**, ଯାହା **ପ୍ରିନ୍ଜମେଟାଲ୍ ଆଞ୍ଜିନା** ଭାବରେ ମଧ୍ୟ ଜଣାଶୁଣା, ରୋଗରେ ରକ୍ତନଳୀ ସଙ୍କୋଚନ କାରଣରୁ କରୋନାରୀ ଧମନୀର ଏକ ଅସ୍ଥାୟୀ ଭାବରେ ଆଂଶିକ କିମ୍ବା ସମ୍ପୂର୍ଣ୍ଣ ଅବରୋଧ ହୁଏ ।  ଲକ୍ଷଣଗୁଡ଼ିକ ପ୍ରାୟତ ଛାତି ଯନ୍ତ୍ରଣା ବ୍ୟାୟାମ ସହିତ ଜଡିତ ନୁହେଁ ।

## ଆଧାର
ଶିବ ନାରାୟଣ ଶଙ୍କର

**ଶିବ ନାରାୟଣ ଶଙ୍କର** ଜଣେ ଭାରତୀୟ ବିଚାରପତି । ସେ ଓଡ଼ିଶା ଉଚ୍ଚ ନ୍ୟାୟାଳୟର ମୁଖ୍ୟ ବିଚାରପତି ଭାବେ ମଧ୍ୟ କାର୍ଯ୍ୟ କରିଥିଲେ ।

### ସଂକ୍ଷିପ୍ତ କର୍ମ ଜୀବନ 
ଶିବ ନାରାୟଣ ଶଙ୍କର, ୧୩ ଅକ୍ଟୋବର ୧୯୧୫ ମସିହାରେ ଭାରତର ରାଜଧାନୀ ଦିଲ୍ଲୀରେ ଜନ୍ମ ହୋଇଥିଲେ । ସେ ଦିଲ୍ଲୀ ବିଶ୍ୱବିଦ୍ୟାଳୟରେ ତାଙ୍କ ଶିକ୍ଷା ଶେଷ କରିଥିଲେ ଏବଂ ୧୯୩୭ ମସିହାରେ ବାର କାଉନସିଲର ସଦସ୍ୟ ଭାବେ ଯୋଗଦେଇଥିଲେ । ସେ ୧୯୬୦ ମସିହାରୁ କେନ୍ଦ୍ର ସରକାରଙ୍କ ଅତିରିକ୍ତ କାଉନସିଲ ଭାବେ ନିଯୁକ୍ତ ହୋଇଥିଲେ ଏବଂ ପରେ ଦିଲ୍ଲୀ ଉଚ୍ଚନ୍ୟାୟାଳୟରେ କେନ୍ଦ୍ର ସରକାରଙ୍କ କାଉନସିଲ ଭାବେ କାର୍ଯ୍ୟକରିଥିଲେ । ସେ ଦିଲ୍ଲୀ ବାର ଆସୋସିଏସନର ଅଧ୍ୟକ୍ଷ ମଧ୍ୟ ଥିଲେ । ୨୫.୫.୧୯୬୭ରେ ସେ ଦିଲ୍ଲୀ ଉଚ୍ଚନ୍ୟାୟାଳୟର ବେଞ୍ଚରେ ଜଣେ ବିଚାରପତି ଭାବେ ନିଯୁକ୍ତ ହୋଇଥିଲେ ଏବଂ ୧.୧୧.୧୯୭୫ରୁ ୧୨.୧୦.୧୯୭୭ ପର୍ଯ୍ୟନ୍ତ ଓଡ଼ିଶା ଉଚ୍ଚ ନ୍ୟାୟାଳୟର ମୁଖ୍ୟ ବିଚାରପତି ଭାବେ କାର୍ଯ୍ୟ କରିଥିଲେ ।

### ଆଧାର 
ଶ୍ରେଣୀ:ଓଡ଼ିଶା ଉଚ୍ଚ ନ୍ୟାୟାଳୟର ମୁଖ୍ୟ ବିଚାରପତି
ଖଲୀଲ ଅହମଦ (ବିଚାରପତି)

**ଖଲୀଲ ଅହମଦ** ଜଣେ ଭାରତୀୟ ବିଚାରପତି । ସେ ଓଡ଼ିଶା ଉଚ୍ଚ ନ୍ୟାୟାଳୟର ମୁଖ୍ୟ ବିଚାରପତି ଭାବେ ମଧ୍ୟ କାର୍ଯ୍ୟ କରିଥିଲେ ।

### କର୍ମ ଜୀବନ 
୪ର୍ଥ ଏପ୍ରିଲ୍ ୧୯୦୭ ତାରିଖରେ ପାଟନାରେ ଅହମଦଙ୍କ ଜନ୍ମ । ତାଙ୍କ ପିତାମାତାଙ୍କର ସେ ଥିଲେ ଜ୍ୟେଷ୍ଠ ସନ୍ତାନ । ସେ ପ୍ରାଥମିକ ଶିକ୍ଷା ପାଟନା ହାଇ ସ୍କୁଲରୁ ପ୍ରାପ୍ତ କରିଥିଲେ । ୧୯୨୮ ରେ, ସେ ଆଇନ ଏବଂ ଗଣିତରେ ସ୍ନାତକୋତ୍ତର ଶିକ୍ଷା ପାଇଁ ଭର୍ତ୍ତି ହୋଇଥିଲେ । ୧୯୩୦ରେ ଆଇନ ଶେଷ କରିବା ପରେ, ସେ ୧୯୩୧ରେ ପାଟନାର ଜିଲ୍ଲା ସିଭିଲ୍ କୋର୍ଟରେ ଆଇନ ବ୍ୟବସାୟ ଆରମ୍ଭ କରିଥିଲେ । ୧୯୪୨ରେ ସେ ପାଟନା ଉଚ୍ଚ ନ୍ୟାୟାଳୟ ବାର୍ ଆସୋସିଏସନର ଏକ ପ୍ରମୁଖ ସଦସ୍ୟ ଥିଲେ । 

୨୩.୪.୧୯୫୧ ତାରିଖରେ ସେ ପାଟନା ଉଚ୍ଚ ନ୍ୟାୟାଳୟର ବେଞ୍ଚକୁ ବିଚରପତି ଭାବେ ନିଯୁକ୍ତି ପାଇଲେ ଏବଂ ୧୮.୧.୧୯୬୫ରୁ ୫.୪.୧୯୬୭ ପର୍ଯ୍ୟନ୍ତ ଓଡ଼ିଶା ଉଚ୍ଚ ନ୍ୟାୟାଳୟର ମୁଖ୍ୟ ବିଚାରପତି ଭାବେ କାର୍ଯ୍ୟ କରିଥିଲେ।

### ଆଧାର 
ଶ୍ରେଣୀ:ଓଡ଼ିଶା ଉଚ୍ଚ ନ୍ୟାୟାଳୟର ମୁଖ୍ୟ ବିଚାରପତି
ଲାହୁଲ ଲୋହାର ଭାଷା

**ଲାହୁଲ ଲୋହାର ଭାଷା** ଏକ ଭାରତୀୟ ଭାଷା ଅଟେ, ଯାହାକି **ଲୋହାରି** ଭାବରେ ମଧ୍ୟ ଜଣାଶୁଣା । ଏହା ଉତ୍ତର ଭାରତର ଏକ ଅଣବର୍ଗୀକୃତ ଇଣ୍ଡୋ-ଆର୍ଯ୍ୟ ଭାଷା ଅଟେ । ହିମାଚଳ ପ୍ରଦେଶର ଲାହୁଲ ଅଞ୍ଚଳ ଏବଂ ଲଦାଖର ସଂଲଗ୍ନ ଲେହ ଜିଲ୍ଲାରେ ପ୍ରାୟ ୭୫୦ ଲୋକ ଏହି ଭାଷା ବ୍ୟବହାର କରନ୍ତି । ଏହା ଗାଡେ ଲୋହାରଠାରୁ ଅଲଗା, ଯଦିଓ ସାଂସ୍କୃତିକ ଦୃଷ୍ଟିରୁ ସମାନ ଅଟେ ।

ଲାହୁଲରେ କହୁଥିବା ସମସ୍ତ ଭାଷା ମଧ୍ୟରୁ ଲୋହାରୀ ହେଉଛନ୍ତି ଧାତୁକାର ବା ଲୋହାର ଜାତିର ନିମ୍ନ ସାମାଜିକ ସ୍ଥିତି କାରଣରୁ, ଯିଏ ଏହାକୁ ଦେଶୀ ଭାଷାରେ କହନ୍ତି ନାହିଁ, ତାଙ୍କଠାରୁ ଶିଖିବାର ସମ୍ଭାବନା ସର୍ବନିମ୍ନ । ତଥାପି ଲୋହାରୀ ଭାଷାଭାଷୀମାନେ ନିଜ ଭାଷା ପ୍ରତି ସକାରାତ୍ମକ ମନୋଭାବ ରଖନ୍ତି । ଏସ୍ଆଇଏଲ‌ଦ୍ୱାରା କରାଯାଇଥିବା ସର୍ଭେରେ ୧୦୦ ପ୍ରତିଶତ ଲୋକ କହିଛନ୍ତି ଯେ ଲୋହାରୀ ହିନ୍ଦୀ ଭଳି ଭଲ ଥିବା ବେଳେ ୯୦ ପ୍ରତିଶତ ବୁନାନ ଭାଷୀ ଏବଂ ୮୩ ପ୍ରତିଶତ ଷ୍ଟୋଡ୍ ଭୋଟି ଭାଷୀ ଥିଲେ । ଲୋହାରମାନଙ୍କର ସାକ୍ଷରତା ହାର ସମସ୍ତ ଲାହୁଲି ସମ୍ପ୍ରଦାୟ ତୁଳନାରେ ସର୍ବନିମ୍ନ ଅଟେ । ୧୯୯୬ ମସିହାରେ ୬୭ ପ୍ରତିଶତ ହିନ୍ଦୀ ଓ ୧୩ ପ୍ରତିଶତ ଇଂରାଜୀରେ ସାକ୍ଷର ଥିଲେ ।

## ଆଧାର 
ଶ୍ରେଣୀ:ଇଣ୍ଡୋ-ଆର୍ଯ୍ୟ ଭାଷା
ଶ୍ରେଣୀ:ଭାରତର ଭାଷା
ଲୁଟେଟିଅମ (୧୭୭ଲୁ) ଅକ୍ସୋଡୋଟ୍ରିଓଟାଇଡ

**ଲୁଟେଟିଅମ (୧୭୭ଲୁ) ଅକ୍ସୋଡୋଟ୍ରିଓଟାଇଡ**, ବେପାର ନାମ **ଲୁଟାଥେରା**, ହେଉଛି ଗ୍ୟାଷ୍ଟ୍ରୋଏଣ୍ଟେରୋପାନ‌‌କ୍ରିଆଟ୍ରିକ ନିଉରୋଏଣ୍ଡୋକ୍ରାଇନ ରୋଗର ଚିକିତ୍ସା ପାଇଁ ବ୍ୟବହୃତ ଏକ ଔଷଧ ଯାହା ସୋମାଟୋଷ୍ଟାଟିନ୍ ରିସେପ୍ଟରଗୁଡିକ ପ୍ରକାଶ କରିଥାଏ । ୯ ମାସରୁ ୨୮ ମାସ ପର୍ଯ୍ୟନ୍ତ ରୋଗ ସ୍ଥିର ରହିଲେ ଏହା ସମୟକୁ ଉନ୍ନତ ହେଲା ମନେ କରିବା । ଏହା ଏକ ଶିରାରେ ଇଞ୍ଜେକସନ ଆକାରରେ ଦିଆଯାଏ । ଅନ୍ୟ ପାର୍ଶ୍ୱ ପ୍ରତିକ୍ରିୟାରେ କମ୍ ପ୍ଲାଟେଲେଟ୍, କମ ଲୋହିତ ରକ୍ତ କଣିକା ଏବଂ ଥକ୍କାପଣ ହୋଇପାରେ ।

## ଆଧାର
ଆଣ୍ଡରସେନ-ଟାୱିଲ ସିଣ୍ଡ୍ରୋମ

**ଆଣ୍ଡରସେନ-ଟାୱିଲ ସିଣ୍ଡ୍ରୋମ** (ଇଂରାଜୀ ଭାଷାରେ  **Andersen–Tawil syndrome**), ଯାହାକୁ **ଲମ୍ବା କ୍ୟୁଟି ସିଣ୍ଡ୍ରୋମ୍ ୭** ମଧ୍ୟ କୁହାଯାଏ, ହେଉଛି ଏକ ଜେନେଟିକ ରୋଗ । ଏହାର ବୈଶିଷ୍ଟ୍ୟ ମଧ୍ୟରେ ଏକ ଦୀର୍ଘ କ୍ୟୁଟି ବ୍ୟବ‌ଧାନ ଦେଖାଯାଏ ଯାହାର ଅନିୟମିତ ହୃତ୍‌ ସ୍ପନ୍ଦନ ପାଇଁ ଏକ ପ୍ରବୃତ୍ତି ଥାଏ; ସାମୟିକ ପକ୍ଷାଘାତ ନାମକ ମାଂସପେଶୀ ଦୁର୍ବଳତା ଦେଖାଯାଏ, ଅସ୍ୱାଭାବିକ ମୁଖମଣ୍ଡଳ ଦେଖାଯାଏ ଏବଂ ସ୍ୱଳ୍ପ ଉଚ୍ଚତା ବିଶିଷ୍ଟ ହୋଇଥାଏ ।  ଲକ୍ଷଣ ସାଧାରଣତଃ ପିଲାଦିନରୁ ଆରମ୍ଭ ହୁଏ; ଯଦିଓ କେତେକ କ୍ଷେତ୍ରରେ ଲକ୍ଷଣର ବିକାଶ ହୁଏ ନାହିଁ ।  ପୁରୁଷ ଏବଂ ମହିଳା ସମ ଭାବରେ ପ୍ରଭାବିତ ହୁଅନ୍ତି । ଏହି ଅବସ୍ଥାର ପ୍ରାରମ୍ଭିକ ବର୍ଣ୍ଣନା ୧୯୬୩ ମସିହାରେ କ୍ଲିନଙ୍କଦ୍ୱାରା ହୋଇଥିବା ବିଶ୍ୱାସ କରାଯାଏ, ତା’ପରେ ୧୯୭୧ରେ ଏଲେନ୍ ଆଣ୍ଡରସେନ୍ ଏବଂ ୧୯୯୪ରେ ରାବି ଟାୱିଲଦ୍ୱାରା ଅଧିକ ବିସ୍ତୃତ ଭାବରେ ବର୍ଣ୍ଣନା କରାଯାଇଥିଲା ।

## ଆଧାର
ରାମସ୍ଵାମୀ ଲକ୍ଷ୍ମଣ ନରସିଂହମ

**ରାମସ୍ୱାମୀ ଲକ୍ଷ୍ମଣ ନରସିଂହମ** (ଆର. ଏଲ. ନରସିଂହମ) ଏକ ଭାରତୀୟ ବିଚାରପତି ଏବଂ ଓଡ଼ିଶା ଉଚ୍ଚ ନ୍ୟାୟାଳୟର ପୂର୍ବତନ ମୁଖ୍ୟ ବିଚାରପତି ଥିଲେ ।

### ପେଶା 
ଆର. ଏଲ. ନରସିଂହମ ଭାରତୀୟ ସିଭିଲ୍ ସର୍ଭିସର ସଦସ୍ୟ ଥିଲେ । ସେ ପ୍ରଥମେ ଓଡ଼ିଶା ସରକାରର ଆଇନ, ବ୍ୟବସାୟ ଏବଂ ଶ୍ରମ ବିଭାଗର ସଚିବ ଓ ଆଇନ ଶାସନ ଓ ମତାମତ ବିଭାଗର ଅଧିକାରୀ ଥିଲେ । ସେ ମାଦ୍ରାସ ବିଶ୍ୱବିଦ୍ୟାଳୟରୁ ଏମ.ଏ ଡିଗ୍ରୀ ହାସଲ କରିଥିଲେ ଏବଂ ଏକ ଅର୍ଥନୀତିରେ ଡିପ୍ଲୋମା ହାସଲ କରିଥିଲେ । ସେ ଅକ୍ସଫୋର୍ଡ ବିଶ୍ୱବିଦ୍ୟାଳୟରେ ଭର୍ତ୍ତି ହୋଇ ପରୀକ୍ଷାରେ ଉତ୍ତୀର୍ଣ୍ଣ ହୋଇଥିଲେ । ଭାରତୀୟ ସିଭିଲ୍ ସର୍ଭିସ ପରୀକ୍ଷା ଉତ୍ତୀର୍ଣ୍ଣ କରି ସେ ୧୯୩୧ରେ ସେହି ସେବାରେ ଯୋଗ ଦେଇଥିଲେ । ସେ କଟକ-ସମ୍ବଲପୁରର ଜିଲ୍ଲା ଏବଂ ସେଶନ୍ସ ଜଜ୍ ଥିଲେ, ତା’ପରେ ସେ ଓଡ଼ିଶା ସରକାରଙ୍କ ସଚିବ ପଦବୀରେ ନିଯୁକ୍ତ ହେଇଥିଲେ । ତା’ପରେ ସେ ୨୬.୦୭.୧୯୪୮ରେ ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି ପଦରେ ନିଯୁକ୍ତି ଲାଭ କରିଥିଲେ ଏବଂ 22.3.1956ଠାରୁ 27.12.1964 ପର୍ଯ୍ୟନ୍ତ ଓଡ଼ିଶା ଉଚ୍ଚ ନ୍ୟାୟାଳୟର ମୁଖ୍ୟ ବିଚାରପତି ଭାବେ କାର୍ଯ୍ୟ ନିର୍ବାହ କରିଥିଲେ ।
### ଆଧାର 
ଶ୍ରେଣୀ:ଓଡ଼ିଶା ଉଚ୍ଚ ନ୍ୟାୟାଳୟର ମୁଖ୍ୟ ବିଚାରପତି
ଉତ୍କଳ ଟ୍ୟାନେରୀ

ଉତ୍କଳ ଟ୍ୟାନେରୀ (Utkal Tannery) ହେଉଛି ମଧୁବାବୁଙ୍କ ଦ୍ବାରା ନିର୍ମିତ ଚମଡ଼ା ଯୋତା କାରଖାନା । ଯାହାକି କଟକରେ ଅବସ୍ଥିତ ଥିଲା । ଉତ୍କଳ ଗୌରବ ମଧୁସୂଦନ ଦାସ ଯିଏକି ଓଡ଼ିଆ ମାଟିର ପ୍ରଥମ ବି.ଏ ଏବଂ ବାରିଷ୍ଟର । ବହୁ ସମୟରେ ସେ ବଳକା ଚମଡ଼ା ଏବଂ ଯୋତା ଖରାପ ହେବା କାରଣରୁ ପୋଡ଼ିଦେଉଥିଲେ । ଏହା ତାଙ୍କର ସଚ୍ଚୋଟପଣର ଏକ ନିଦର୍ଶନ । ସେ ଅଳ୍ପ ଖରାପ ହେଉ କିମ୍ବା ଖରାପ ଯୋତା ବଜାରକୁ ବିକ୍ରି ପାଇଁ ନଛାଡ଼ି ନଷ୍ଟ କରି ଦେଉଥିଲେ । ଫଳରେ ତାଙ୍କ ଅନେକ କ୍ଷତି ସହିବାକୁ ପଡ଼ୁଥିଲା ଏବଂ ଶେଷରେ ଏହା ବନ୍ଦ ହୋଇଯାଇଥିଲା ।
ପ୍ରମୋଦ କୁମାର ମହାପାତ୍ର

**ପ୍ରମୋଦ କୁମାର ମହାପାତ୍ର** (ଜନ୍ମ ୧୯ ଫେବୃଆରୀ ୧୯୫୬) ଜଣେ ଓଡ଼ିଶା ସାହିତ୍ୟ ଏକାଡେମୀ ପୁରସ୍କାରପ୍ରାପ୍ତ ବିଜ୍ଞାନ ଲେଖକ, ସାମ୍ବାଦିକ ଓ ସମ୍ପାଦକ । ସେ ୧୯୯୬ ମସିହାରେ *ଶତାବ୍ଦୀ ସାଧକ* ପୁସ୍ତକ ପାଇଁ ଜୀବନୀ ଓ ଭ୍ରମଣ ସାହିତ୍ୟ ବିଭାଗରେ ଓଡ଼ିଶା ସାହିତ୍ୟ ଏକାଡ଼େମୀ ପୁରସ୍କାର ପାଇଥିଲେ । 

## ସଂକ୍ଷିପ୍ତ ଜୀବନୀ 
ପ୍ରମୋଦ କେନ୍ଦ୍ରାପଡ଼ା ଜିଲ୍ଲାର ଓଳିହାଠାରେ ଜନ୍ମଗ୍ରହଣ କରିଥିଲେ । ରେଭେନସା କଲେଜରୁ ବିଜ୍ଞାନରେ ଓ ଉତ୍କଳ ବିଶ୍ୱବିଦ୍ୟାଳୟରୁ ଡଃ ଖଗେନ୍ଦ୍ରନାଥ ମଲ୍ଲିକଙ୍କ ତତ୍ତ୍ୱାବଧାନରେ  ଶୀର୍ଷକ ନିବନ୍ଧ ଉପସ୍ଥାପନ କରି ପିଏଚ୍ ଡି ଡିଗ୍ରୀ ଲାଭ କରିଥିଲେ । ପ୍ରଥମ ଓଡ଼ିଆ ବିଜ୍ଞାନ ଏନସାଇକ୍ଲୋପାଡ଼ିଆ *ବିଜ୍ଞାନ କୋଷ*ର ଲେଖକ ଭାବେ ଜଣାଶୁଣା ପ୍ରମୋଦ ବିଜ୍ଞାନ ସାହିତ୍ୟରେ ଶତାଧିକ ପୁସ୍ତକର ଲେଖକ । ଏଯାବତ୍ ଏହାର ୪ଭାଗ ପ୍ରକାଶିତ । ସେ ପୁଣି ପ୍ରଥମ ବିଜ୍ଞାନ କ'ଣ, କାହିଁକି ଏନସାଇକ୍ଲୋପାଡ଼ିଆ *ଜ୍ଞାନ ବିଜ୍ଞାନ*ର ଯୁଗ୍ମ ଲେଖକ । ଏହାର ୮ଟି ଭାଗ ପ୍ରକାଶିତ । ୩୬ ବର୍ଷ ସାମ୍ବାଦିକତା ସଂପୂର୍ଣ୍ଣ କରିବା ସହିତ ସେ ଦୈନିକ ସମାଜର ସମ୍ପାଦକ ରହି ଆସିଥିଲେ । ନିଜ କୃତି ଓ କୃତିତ୍ୱ ପାଇଁ ସେ ୩୦ରୁ ଉର୍ଦ୍ଧ୍ୱ ଅନୁଷ୍ଠାନରୁ ସମ୍ମାନୀତ । ସେ ବିଜ୍ଞାନ ପ୍ରଚାର ସମିତିର ଆଜୀବନ ସଭ୍ୟ ରହିବା ସ ହିତ ସମ୍ପାଦକ ଦାୟିତ୍ୱ ତୁଲାଇଥିଲେ । ବିଜ୍ଞାନ ପ୍ରଭା ସମ୍ପାଦନା କରିବା ସହ ବିଜ୍ଞାନାଲୋକ ସମ୍ପାଦନା ମଣ୍ଡଳୀରେ ସଭ୍ୟ ରହିଆସିଛନ୍ତି ।

## ରଚନାବଳୀ
* *ବିଶ୍ୱ ବିସ୍ମୟ*

* *ବିଂଶ ଶତାବ୍ଦୀର ପୃଥିବୀ* 
* ''ଉଦ୍ଭିଦର କିଏ କ'ଣ*
* *ଓଡ଼ିଶାର ଔଷଧ ବୃକ୍ଷ* 
* *ଆଜିର ଆମେରିକା*
* *କୋମୋଡ଼ ଦ୍ୱୀପର ଡ୍ରାଗନ*
* *ଶତାବ୍ଦୀର ଶ୍ରେଷ୍ଠ ବିଜ୍ଞାନ କଥା* 
* *ଘର ଭିତରେ କଙ୍କାଳ*
* *ବିଜ୍ଞାନ ଯୁଗର ମାଳିକା* 
* *ବିଭୀଷିକାମୟ ମଙ୍ଗଳ ଯାତ୍ରା*
* *ଆଜିର ବିଜ୍ଞାନ* 
* *ଏକ ବିଂଶ ଶତାବ୍ଦୀର ବଜ୍ଞାନ* 
* *ଶତାବ୍ଦୀ ସାଧକ*
* *ଗଛ ବଞ୍ଚିଲେ ଆମେ ବଞ୍ଚିବା*
* *ଭାଗବତ ଟୁଙ୍ଗୀରେ ସନ୍ଧ୍ୟା*
* *ମହାକାଶକୁ ଯାତ୍ରା ୧ମ ଓ ୨ୟ*
* *ଆମ ପୃଥିବୀ*
* *ଜଳ ହିଁ ଜୀବନ*
* *ଅଜଣା ଗ୍ରହରେ ଜନ୍ ଓ ମେରୀ*
* *ନୀଳ ସାଗରର ଆତ୍ମଲିପି*
* *ବିସ୍ଫୋରିତ ପୃଥିବୀ*
* *ଏକୋଇଶି ଶହ ମସିହାର ପୃଥିବୀ*
* *ରାକ୍ଷସ ଜୀବଙ୍କ କଥା*
* *ବିଜ୍ଞାନ ମୁଣି ୧ମ (ଆମ ବାସସ୍ଥଳୀ ପୃଥିବୀ)*
* *ବିଜ୍ଞାନ ମୁଣି ୨ୟ (ପରମାଣୁ)*
* *ବିଜ୍ଞାନ ମୁଣି ୩ୟ (ପରିବେଶ ପ୍ରଦୂଷଣ)*
* *ବିଜ୍ଞାନ ମୁଣି ୪ର୍ଥ (ପ୍ରାଣୀ ଜଗତ)*
* *ବିଜ୍ଞାନ ମୁଣି ୫ମ (ଉଦ୍ଭିଦ ଜଗତ)*
* *ବିଜ୍ଞାନ ମୁଣି ୬ଷ୍ଠ (ନୀଳ ସାଗର)*
* *ବିଂଶ ଶତାବ୍ଦୀର ପୃଥିବୀ*
* *ବିବର୍ତ୍ତିତ ପୃଥିବୀ*
## ପୁରସ୍କାର ଓ ସମ୍ମାନ
* ଶ୍ରେଷ୍ଠ ବିଜ୍ଞାନ ଲେଖା ପାଇଁ ଉତ୍କଳ ବିଶ୍ୱବିଦ୍ୟାଳୟ ପକ୍ଷରୁ ଡଃ * ରାଧାନାଥ ରଥ ସ୍ୱର୍ଣ୍ଣ ପଦକ ଲାଭ ୧୯୯୧
* ପଠାଣି ସାମନ୍ତ ପ୍ରତିଭା ପୁରସ୍କାର ୧୯୯୧
* କଣ୍ଢେଇ ପୁରସ୍କାର
* ନିତ୍ୟ ନୂତନ ପୁରସ୍କାର ୧୯୯୩
* ଝୁମୁକା ପୁରସ୍କାର ୧୯୯୩
* ମଣି ମାଣିକ ତରଫରୁ ବିଜ୍ଞାନ ଗୌରବ ଉପାଧି ୧୯୯୪
* ବିଜ୍ଞାନ ଭାରତୀ ତରଫରୁ ରୌପ୍ୟ ପଦକ ଲାଭ
* ଡଃ ରାଧାନାଥ ରଥ ଜନ୍ମ ଶତବାର୍ଷିକୀ ସମିତି ପକ୍ଷରୁ ପୁରସ୍କାର
* ବିଜ୍ଞାନାଲୋକ ଶ୍ରେଷ୍ଠ ଲେଖକ ପୁରସ୍କାର ୧୯୯୬
* ଓଡ଼ିଶା ସାହିତ୍ୟ ଏକାଡେମୀ ପୁରସ୍କାର, ୧୯୯୬ *ଶତାବ୍ଦୀ ସାଧକ* ପାଇଁ
* ଓଡ଼ିଶା ବିଜ୍ଞାନ ଏକାଡ଼େମୀ ପୁରସ୍କାର ୧୯୯୫, *ଆଜିର ବିଜ୍ଞାନ'' ପାଇଁ
* କଳିଙ୍ଗ ସମ୍ମାନ ୨୦୧୦
## ଆଧାର
ଶ୍ରେଣୀ:୧୯୫୬ ଜନ୍ମ
ଶ୍ରେଣୀ:ଜୀବିତ ବ୍ୟକ୍ତି
ଶ୍ରେଣୀ:କେନ୍ଦ୍ରାପଡ଼ା ଜିଲ୍ଲାର ଲୋକ
ଶ୍ରେଣୀ:ଓଡ଼ିଆ ସାହିତ୍ୟିକ
ଶ୍ରେଣୀ:ଓଡ଼ିଶା ସାହିତ୍ୟ ଏକାଡେମୀ ପୁରସ୍କାର ସମ୍ମାନିତ
ଖରମ ନାଗା ଭାଷା

**ଖରମ ନାଗା ଭାଷା**  ଏକ ଭାରତୀୟ ଭାଷା ଅଟେ । ଏହା ଭାରତର ଦକ୍ଷିଣୀ ନାଗା ଲୋକମାନଙ୍କର ଏକ କଥିତ ଭାଷା ଅଟେ । ପିଟରସନ (୨୦୧୭) କୁକି-ଚୀନର ଉତ୍ତର-ପଶ୍ଚିମ ଶାଖାର ଏକ ଅଂଶ ଭାବରେ ଘନିଷ୍ଠ ଭାବରେ ସମ୍ପୃକ୍ତ ପୁରୁମ ଭାଷା (ଏବଂ ତେଣୁ ଖରମ) ବର୍ଗୀକରଣ କରିଛନ୍ତି । ଏଥ୍ନୋଲୋଗ୍ ଅନୁଯାୟୀ, ପୁରମଙ୍କ ସହ ଖରମର ପାରସ୍ପରିକ ବୁଝାମଣା ଅଧିକ ମାତ୍ରାରେ ରହିଛି । ଏହି ଭାଷାର ଭାଷାଭାଷୀମାନେ ଏଥ୍ନୋଲୋଗ ଅନୁଯାୟୀ ମୈତେଇ ଭାଷାକୁ ସେମାନଙ୍କର ଦ୍ୱିତୀୟକ ଭାଷା ଭାବରେ ବ୍ୟବହାର କରନ୍ତି । 

## ଭୌଗୋଳିକ ଆବଣ୍ଟନ 
ଖରମ ନାଗା ମଣିପୁରର ନିମ୍ନଲିଖିତ ସ୍ଥାନରେ (ଏଥ୍ନୋଲୋଗ) କହନ୍ତି ।
*ସେନାପତି ଜିଲ୍ଲା: ପୁରୁମ୍ଲିକଲି, ପୁରୁମଖୁଲେନ, ପୁରୁମଖୁନୁ, ୱାଇଚେଇଫାଇ ଓ ମୋଇବୁଙ୍ଗଲିକ୍ଲି ଗାଆଁ
*ଚାଣ୍ଡେଲ ଜିଲ୍ଲା: ଲାମଲାଙ୍ଗ ହୁଇପି, ଚନ୍ଦନପୋକ୍ପି, ଖୋଙ୍ଗଖାଙ୍ଗ ଚୋଠେ, ଲୋଇରାଙ୍ଗ ତାଲ୍ସି, ସାଲେମଥର, ଜତଲାଙ୍ଗ ଓ ନ୍ୟୁ ୱାଙ୍ଗପାରାନ ଗାଆଁ

## ଆଧାର 
## ବାହାର ଆଧାର 
* 

ଶ୍ରେଣୀ:ମଣିପୁରର ଭାଷା
ଶ୍ରେଣୀ:ଭାରତର ଭାଷା
ଅରିନ୍ଦମ୍ ସିହ୍ନା

**ଅରିନ୍ଦମ୍ ସିହ୍ନା** (ଜନ୍ମ: ୨୨ ସେପ୍ଟେମ୍ବର ୧୯୬୫) ଜଣେ ଭାରତୀୟ ଓକିଲ ଓ ଓଡ଼ିଶା ଉଚ୍ଚ ନ୍ୟାୟାଳୟର ଜଣେ ବିଚାରପତି ।

### ବୃତ୍ତିଗତ ଜୀବନ 
ସିହ୍ନାଙ୍କ ଜନ୍ମ  ୨୨ ସେପ୍ଟେମ୍ବର ୧୯୬୫ ମସିହାରେ ।  ୧୧ ମାର୍ଚ୍ଚ ୧୯୯୧ରେ ଆଇନ ବ୍ୟବସାୟରେ ଯୋଗ ଦେଇ ସେ ମୁଖ୍ୟତଃ ସିଭିଲ, ବାଣିଜ୍ୟ, ଆର୍ବିଟ୍ରେସନ୍ ଏବଂ ସଂବିଧାନିକ ମାମଲାରେ କୋଲକାତ ଉଚ୍ଚ ନ୍ୟାୟାଳୟରେ ନିୟମିତ ଓକିଲାତି ଆରମ୍ଭ କଲେ ।  30 ଅକ୍ଟୋବର 2013ରେ କୋଲକାତା ଉଚ୍ଚ ନ୍ୟାୟାଳୟର ଏକ ଅତିରିକ୍ତ ବିଚାରପତି ଭାବେ ନିୟୁକ୍ତ ହେଲେ ଏବଂ 14 ମାର୍ଚ୍ଚ 2016ରେ କୋଲକାତା ଉଚ୍ଚ ନ୍ୟାୟାଳୟର ସ୍ଥାୟୀ ବିଚାରପତି ଭାବେ ନିୟୁକ୍ତ ହେଲେ । 8 ଅକ୍ଟୋବର 2021ରେ ମନୋନିତ ହୋଇ ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି ଭାବେ ଶପଥ ଗ୍ରହଣ କଲେ ।

### ଆଧାର 
ଶ୍ରେଣୀ: ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି
ଶ୍ରେଣୀ:୧୯୬୫ ଜନ୍ମ
ବେକ୍ସାଗ୍ଲିଫ୍ଲୋଜିନ

**ବେକ୍ସାଗ୍ଲିଫ୍ଲୋଜିନ**, (ଇଂରାଜୀ ଭାଷାରେ **Bexagliflozin**), ଅନ୍ୟମାନଙ୍କ ମଧ୍ୟରେ **ବ୍ରେନଜାଭଭି** ଏହାର ଏକ ବିକ୍ରୟ ନାମ, ହେଉଛି ଏକ ଔଷଧ ଯାହା  ମଧୁମେହ ଟାଇପ-୨ ରୋଗର  ଚିକିତ୍ସା ପାଇଁ ବ୍ୟବହୃତ ହୁଏ । ଏହା ଉପ‌ଯୁକ୍ତ ଖାଦ୍ୟ ଏବଂ ବ୍ୟାୟାମ ସହିତ ବ୍ୟବହୃତ ହୁଏ ।

## ଆଧାର
ଅନସୂୟା ମିଶ୍ର

**ଅନସୂୟା ମିଶ୍ର** (ଜନ୍ମ ୭ ଜୁନ ୧୯୬୨) ଜଣେ ଓଡ଼ିଶା ସାହିତ୍ୟ ଏକାଡେମୀ ପୁରସ୍କାରପ୍ରାପ୍ତ ବିଜ୍ଞାନ ଲେଖକ, ସାମ୍ବାଦିକ ଓ ସମ୍ପାଦକ । ସେ ୨୦୦୨ ମସିହାରେ *ମହାପୁରୁଷଙ୍କ ପିଲାଦିନ* ପୁସ୍ତକ ପାଇଁ ଶିଶୁ ସାହିତ୍ୟ ବିଭାଗରେ ଓଡ଼ିଶା ସାହିତ୍ୟ ଏକାଡ଼େମୀ ପୁରସ୍କାର ପାଇଥିଲେ । 

## ସଂକ୍ଷିପ୍ତ ଜୀବନୀ 
ଅନସୂୟା କେନ୍ଦ୍ରାପଡ଼ା ଜିଲ୍ଲାର ପତ୍ରପୁର (ସୋରିଷଦା)ଠାରେ ଜନ୍ମଗ୍ରହଣ କରିଥିଲେ । ବିଜ୍ଞାନ ଓ ଶିକ୍ଷାରେ ସ୍ନାତକୋତ୍ତର ଶିକ୍ଷା ପ୍ରାପ୍ତ ଅନସୂୟା ୨୯ ବର୍ଷ ଧରି ବିଭିନ୍ନ ଉଚ୍ଚ ବିଦ୍ୟାଳୟରେ ବିଜ୍ଞାନ ଶିକ୍ଷୟିତ୍ରୀ ଭାବେ କାର୍ଯ୍ୟ କରିଥିଲେ । ବିଜ୍ଞାନଭିତ୍ତିକ ପ୍ରବନ୍ଧ, ଗଳ୍ପ ଓ କବିତା ଲେଖିକା ଭାବେ ଜଣାଶୁଣା ଅନସୂୟାଙ୍କ ବହୁ ଲେଖା ଓଡ଼ିଶାର ବିଭିନ୍ନ ପତ୍ରପତ୍ରିକାରେ ପ୍ରକାଶିତ । ସେ ପୁଣି ପ୍ରଥମ ବିଜ୍ଞାନ କ'ଣ, କାହିଁକି ଏନସାଇକ୍ଲୋପାଡ଼ିଆ *ଜ୍ଞାନ ବିଜ୍ଞାନ*ର ଯୁଗ୍ମ ଲେଖିକା । ଏହାର ୮ଟି ଭାଗ ପ୍ରକାଶିତ । ଆକାଶବାଣୀ କଟକ କେନ୍ଦ୍ରରେ ବଜ୍ଞାନ ଓ ଶିକ୍ଷା ସମ୍ପର୍କିତ ତାଙ୍କର ଅନେକ ବକ୍ତୃତା ପ୍ରଚାରିତ । ସେ ମାସିକ ବିଜ୍ଞାନ ପତ୍ରିକା ବିଜ୍ଞାନ ବାର୍ତ୍ତାର ସମ୍ପାଦନା କରିଛନ୍ତି । କେନ୍ଦ୍ର ସରକାରଙ୍କଦ୍ୱାରା ନିର୍ବାଚିତ ହୋଇ ରାଜ୍ୟର ଏକମାତ୍ର ଶିକ୍ଷୟିତ୍ରୀ ଭାବେ ୨୦୧୦ରେ ଜାପାନ ଗସ୍ତ କରିଥିଲେ । ନିଜ କୃତି ଓ କୃତିତ୍ୱ ପାଇଁ ସେ ୩୦ରୁ ଉର୍ଦ୍ଧ୍ୱ ଅନୁଷ୍ଠାନରୁ ସମ୍ମାନୀତ ।

## ରଚନାବଳୀ
### ଓଡ଼ିଆ 
* *ଜଗନ୍ନାଥ ତ୍ରାହିମାଂ*
* *ଜୀବ ଜଗତର ବିସ୍ମୟ*
* *ଉଦ୍ଭିଦ ଜଗତର ବିସ୍ମୟ*
* *ମହାପୁରୁଷଙ୍କ ପିଲାଦିନ*
* *ଦେଶ ବିଦେଶରେ କୁନିମୁନି*
* *ଶୀଲା ଓ ଲୀଲା*
* *ବିଜ୍ଞାନର ଅଜଣା କଥା*
* *ଦେଶ ବିଦେଶ*
* *ଆମ ପରିବେଶ ଆମ ଜୀବନ*
* *ଅନସୂୟା ମିଶ୍ରଙ୍କ ଗଳ୍ପ*
* *ପଚାଶଟି ବିଜ୍ଞାନ କବିତା*
* *ବିଜ୍ଞାନ ବିସ୍ମୟ*
### ଇଂରାଜୀ 
* *Moral Tales*
* *Famous Indian Scientists*
## ପୁରସ୍କାର ଓ ସମ୍ମାନ
* ସାହସିକତା ପାଇଁ ନୀଳଶୈଳ ପୁରସ୍କାର
* ଶ୍ରେଷ୍ଠ ଶିଶୁ ଲେଖିକା ଭାବେ କଣ୍ଢେଇ ପୁରସ୍କାର ୧୯୯୪
* ଓଡ଼ିଶା ସାହିତ୍ୟ ଏକାଡେମୀ ପୁରସ୍କାର ୨୦୦୨ *ମହାପୁରୁଷଙ୍କ ପିଲାଦିନ* ପାଇଁ
* ଓଡ଼ିଶା ବିଜ୍ଞାନ ଏକାଡ଼େମୀ ପୁରସ୍କାର, ୨୦୦୧
* ପ୍ରକୃତି ବନ୍ଧୁ ସମ୍ମାନ
* ଶ୍ରେଷ୍ଠ ଶିକ୍ଷୟିତ୍ରୀ ଭାବେ ୨୦୦୩ରେ ରାଜ୍ୟପାଳ ପୁରସ୍କାର
* ଭୁବନେଶ୍ୱର ପୁସ୍ତକ ମେଳା ପୁରସ୍କାର
## ଆଧାର
ଶ୍ରେଣୀ:୧୯୬୨ ଜନ୍ମ
ଶ୍ରେଣୀ:ଜୀବିତ ବ୍ୟକ୍ତି
ଶ୍ରେଣୀ:କେନ୍ଦ୍ରାପଡ଼ା ଜିଲ୍ଲାର ଲୋକ
ଶ୍ରେଣୀ:ଓଡ଼ିଆ ସାହିତ୍ୟିକ
ଶ୍ରେଣୀ:ଓଡ଼ିଶା ସାହିତ୍ୟ ଏକାଡେମୀ ପୁରସ୍କାର ସମ୍ମାନିତ
ସଙ୍ଗମ କୁମାର ସାହୁ

**ସଙ୍ଗମ କୁମାର ସାହୁ** (ଜନ୍ମ: ୫ ଜୁନ ୧୯୬୪) ଜଣେ ଭାରତୀୟ ଓକିଲ ଓ ଓଡ଼ିଶା ଉଚ୍ଚ ନ୍ୟାୟାଳୟର ଜଣେ ବିଚାରପତି ।

## ଶିକ୍ଷା ଓ ବୃତ୍ତିଗତ ଜୀବନ 
ସେ ନୂଆବଜାର ଉଚ୍ଚ ବିଦ୍ୟାଳୟ, କଟକରୁ ମାଟ୍ରିକ୍ ପରୀକ୍ଷା ଉତ୍ତୀର୍ଣ୍ଣ ହେବା ପରେ ସ୍ନାତକ ବିଜ୍ଞାନ ଶିକ୍ଷା ଷ୍ଟୁଆର୍ଟ ବିଜ୍ଞାନ କଲେଜ୍, କଟକରୁ ସମାପ୍ତ କଲେ । ଉତ୍କଳ ବିଶ୍ବବିଦ୍ୟାଳୟ, ଭୁବନେଶ୍ୱରରୁ ସ୍ୱୟଂଶିକ୍ଷୀ ଭାବେ ଏମ.ଏ. (ଇଂରାଜୀ) ଏବଂ ଏମ.ଏ. (ଓଡ଼ିଆ)ରେ ସ୍ନାତକୋତ୍ତର ଡିଗ୍ରୀ ଲାଭ କଲେ । ମଧୁସୂଦନ ଆଇନ ବିଶ୍ୱବିଦ୍ୟାଳୟ (ତତକାଳୀନ ମଧୁସୁଦନ ମହାବିଦ୍ୟାଳୟ) କଟକରୁ ଏଲ୍‌ଏଲ୍‌ବି ଡିଗ୍ରୀ ହାସଲ କରି ତାଙ୍କ ପିତା ପରଲୋକଗତ ଶରତ୍ ଚନ୍ଦ୍ର ସାହୁଙ୍କ ମାର୍ଗଦର୍ଶନରେ ୨୬।୧୧।୧୯୮୯ରୁ ଓକିଲାତି ପେଶାର ଆରମ୍ଭ କଲେ । ସେ ମୁଖ୍ୟତଃ ଓଡ଼ିଶାର ସମସ୍ତ ଜିଲ୍ଲା ନ୍ୟାୟାଳୟ, ଉଚ୍ଚ ନ୍ୟାୟାଳୟ, ଉପଭୋକ୍ତା ଫୋରମରେ ଫୌଜଦାରୀ ଆଇନ, ସେବା ସମ୍ପର୍କୀୟ ମାମଲାରେ ଓକିଲାତି ଆରମ୍ଭ କଲେ ।

02.07.2014ରେ ସେ ଓଡ଼ିଶା ଉଚ୍ଚ ନ୍ୟାୟାଳୟର ଏକ ବିଚାରପତି ଭାବେ ନିଯୁକ୍ତ ହେଲେ । ୧।୧।୨୦୨୬ରେ କେନ୍ଦ୍ର ସରକାର ଜାରି କରିଥିବା ବିଜ୍ଞପ୍ତି ଅନୁସାରେ ତାଙ୍କୁ ପାଟନା ଉଚ୍ଚ ନ୍ୟାୟାଳୟର ମୁଖ୍ୟ ବିଚାରପତି ଭାବେ ପଦୋନ୍ନତି ମିଳିଛି ।
### ଆଧାର 
ଶ୍ରେଣୀ: ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି
ଶ୍ରେଣୀ:୧୯୬୪ ଜନ୍ମ
ସେଫାଲୋପେଲଭିକ ଅସଙ୍ଗତି

**ସେଫାଲୋପେଲଭିକ ଅସଙ୍ଗତି** (ଇଂରାଜୀ ଭାଷାରେ **Cephalopelvic disproportion/** **ସିପିଡି** ) **ବା ମୁଣ୍ଡ-ଶ୍ରୋଣୀ ଅସଙ୍ଗତି**  ହୁଏ ଯେତେବେଳେ ମା’ର ପେଲଭିସ ବା ଶ୍ରୋଣୀର ଆକାର ଏବଂ ଜନ୍ମ କେନାଲ, ଶିଶୁମାନଙ୍କ ମୁଣ୍ଡର ଆକାରଠାରୁ ଛୋଟ ହୋଇଥାଏ । ଏହାର ଲକ୍ଷଣ ମଧ୍ୟରେ କଠିନ ପ୍ରସବ ଅନ୍ତର୍ଭୁକ୍ତ, ବିଶେଷ ଭାବରେ ଏହା ବାଧାପ୍ରପ୍ତ ପ୍ରସବ ଭାବରେ ଜଣାଶୁଣା ।

ସବୁଠାରୁ ସାଧାରଣ କାରଣ ହେଉଛି ଏକ ଛୋଟ ଶ୍ରୋଣୀ ବା ପେଲଭିସ୍ । ସ୍ୱଳ୍ପ ଏବଂ ମଧ୍ୟମ ଆୟକାରୀ ଦେଶରେ ଫଳାଫଳ ସାଧାରଣତଃ ଖରାପ ହେବା ଦେଖାଯାଏ, ଯେଉଁଠାରେ ବିଶେଷଜ୍ଞ ଯତ୍ନ ପ୍ରାୟ ସୀମିତ ଥାଏ । ଉଚ୍ଚ ଆୟକାରୀ ଦେଶରେ କିଛି ମହିଳା ସାଧାରଣତଃ ସୁପାରିଶ କରାଯାଇଥିବା ପରିଚାଳନା ବିକଳ୍ପକୁ ମନା କରୁଛନ୍ତି । ପ୍ରସୂତି କ୍ଷେତ୍ରରେ ଆଇନଗତ ମାମଲା ପାଇଁ ଏହା ଏକ ଅପେକ୍ଷାକୃତ ସାଧାରଣ କାରଣ ଅଟେ ।

## ଆଧାର
କେଶବ ଚନ୍ଦ୍ର ଦାଶ

**କେଶବ ଚନ୍ଦ୍ର ଦାଶ** (ଜନ୍ମ: ୬ ମାର୍ଚ୍ଚ ୧୯୫୫) ଜଣେ ଭାରତୀୟ ଓଡ଼ିଆ-ଭାଷୀ ସଂସ୍କୃତ କବି । ସେ ୧୯୯୦ ମସିହାରେ ସେ ନିଜ ସଂସ୍କୃତ ଉପନ୍ୟାସ *ଋତମ୍* ପାଇଁ ଓଡ଼ିଶା ସାହିତ୍ୟ ଏକାଡେମୀ ପୁରସ୍କାର ପାଇଥିଲେ ।

## ସଂକ୍ଷିପ୍ତ ଜୀବନୀ 
କେଶବ ଚନ୍ଦ୍ର ୧୯୫୫ ମସିହାରେ ଯାଜପୁର ଜିଲ୍ଲାର ହାଟସାହିରେ ଜନ୍ମଗ୍ରହଣ କରିଥିଲେ । ସେ ପୁନା ବିଶ୍ବବିଦ୍ୟାଳୟରୁ ସଂସ୍କୃତରେ ସ୍ନାତକୋତ୍ତର(୧୯୭୯) ଓ ପିଏଚ୍.ଡି(୧୯୮୮) ଏବଂ ଶ୍ରୀଜଗନ୍ନାଥ ସଂସ୍କୃତ ବିଶ୍ବବିଦ୍ୟାଳୟ, ପୁରୀରୁ ଡି.ଲିଟ୍(୧୯୯୩) ଉପାଧି ପ୍ରାପ୍ତ । ଅଧ୍ୟାପନା ବୃତ୍ତିରୁ ଅବସରପ୍ରାପ୍ତ କେଶବ ଜର୍ମାନୀ, ଫରାସୀ ଭାଷା, ଚଳଚ୍ଚିତ୍ର ନିର୍ଦ୍ଦେଶନା ଏବଂ କଂପ୍ୟୁଟର ପ୍ରୋଗ୍ରାମିଂରେ  ଡିପ୍ଲୋମା ଡିଗ୍ରୀ ପ୍ରାପ୍ତ । ଓଡ଼ିଆ, ସଂସ୍କୃତ ଓ ଇଂରାଜୀ ଭାଷାରେ ସେ ପ୍ରାୟ ଅର୍ଦ୍ଧଶତାଧିକ ଗ୍ରନ୍ଥର ସ୍ରଷ୍ଟା । ପ୍ରାଚୀନ ଭାଷା ସଂସ୍କୃତ ସହିତ ଆଧୁନିକ କଂପ୍ୟୁଟର ଭାଷା ସହ ଯୋଗସୂତ୍ର ରକ୍ଷା କରିପାରିଥିବା କେଶବ ନିଜ ପ୍ରତିଭାର ଉତ୍କର୍ଷ ନିମନ୍ତେ ବହୁ ଜାତୀୟ ଆନ୍ତର୍ଜାତୀୟ ପୁରସ୍କାରରେ ସମ୍ମାନୀତ । ତନ୍ମଧ୍ୟରୁ ରାଜ୍ୟ ଚଳଚ୍ଚିତ୍ର ଉନ୍ନୟନ ନିଗମ ପକ୍ଷରୁ ଶ୍ରେଷ୍ଠ ସଂଳାପ ଲେଖକ ପୁରସ୍କାର (୧୯୮୩), ଅଖିଳ ଭାରତୀୟ ବିଦ୍ୟାର୍ଥୀ ପରିଷଦ ପକ୍ଷରୁ ଡ. ଭି. ରାଘବନ୍ ପୁରସ୍କାର (୧୯୮୯), ଦିଲ୍ଲୀ ସଂସ୍କୃତ ଏକାଡେମୀ ପୁରସ୍କାର, ଭାରତୀୟ ଭାଷା ପରିଷଦ ପୁରସ୍କାର, ଆନ୍ତର୍ଜାତୀୟ ଶଙ୍କର ପୁରସ୍କାର, ଆମେରିକାର ମେରିଲ୍ୟାଣ୍ଡରୁ ଇଣ୍ଟରନ୍ୟାସନାଲ ପୋଏଟ୍ ଅଫ୍ ଦି ଇଅର ସମ୍ମାନ ସହ ତନ୍ତ୍ର ଶିରୋମଣି, ବିଦ୍ବାନ ମଣି ଆଦି ଉଲ୍ଲେଖନୀୟ ଅଟେ ।

## ରଚନାବଳୀ 
### ସଂସ୍କୃତ କାବ୍ୟ-କବିତା 
* *ଅଳକା*
* *ବରଷା*
* *ଭିନ୍ନ ପୁଲିନଂ*
* *ପ୍ରତୀୟ ପ୍ରଦୀପମ୍*
* *ହୃଦୟେ ଚାରୀ*
* *ମହାତୀର୍ଥଂ*
* *ଈଶା*
### ସଂସ୍କୃତ ଲଘୁକଥା 
* *ଦିଶା ବିଦିଶା ୧୯୮୮*
* *ଉର୍ମିଚୂଡା ୧୯୯୫*
* *ନିମ୍ନ ପୃଥିବୀ*
### ସଂସ୍କୃତ ଉପନ୍ୟାସ 
* *ଶୀତଳ ତୃଷ୍ଣା*
* *ଋତମ୍*
* *ଅଂଜଳୀ*
* *ବିସର୍ଗ*
* *ଶିଖା*
* *ଶଶିରେଖା*
* *ଓମ୍ ଶାନ୍ତି*
* *ତିଳୋତ୍ତମା*
* *ପ୍ରତିପଦ*
* *ଆବର୍ଷନମ୍*
* *ନିକଷ୍ୟ*
* *ଅରୁଣା*
### ସଂସ୍କୃତ ଶିଶୁ ସାହିତ୍ୟ 
* *ପତାକା (ଉପନ୍ୟାସ)*
* *ମୋହନ*
* *ଏକଦା (ଗପ)*
### ଇଂରାଜୀ ପ୍ରକାଶନ 
* *Social Justice and its Indian Base*
* *Thoughts and Quotes*
* *Relations in Knowledge Representations*
* *Logic of Knowledge Base*
* *Elements of Research Methodology in Sanskrit*
* *Indian Semantics (A Computational Model)*
### ଓଡ଼ିଆ 
* *ଅନ୍ଧସ୍ରୋତ ‐ ଓଡ଼ିଆ, ଇଂରାଜୀ ଓ ସଂସ୍କୃତ କବିତା*
* *ଆଧ୍ୟାତ୍ମ ଜୀବନର ଆଧାର*
* *ଓଡ଼ିଆ ଭାଷା ବିଜ୍ଞାନର ପରିଚିତି*
### ଗ୍ରନ୍ଥାବଳି 
* *କେଶବ କାବ୍ୟ କଳାନିଧିଃ ‐ ୧ମ ଭାଗ (ସଂସ୍କୃତ କାବ୍ୟ ସଂଗ୍ରହ)*
* *କେଶବ କାବ୍ୟ କଳାନିଧିଃ ‐ ୨ୟ ଭାଗ ଲୁଘୁକଥା ଖଣ୍ଡଃ*
* *କେଶବ କାବ୍ୟ କଳାନିଧିଃ ‐ ୩ୟ ଭାଗ ଲଘୁ ଉପନ୍ୟାସ ଖଣ୍ଡଃ*
* *କେଶବ କାବ୍ୟ କଳାନିଧିଃ ‐ ୪ର୍ଥ ଖଣ୍ଡଃ ଉପନ୍ୟାସଖଣ୍ଡଃ*

## ସମ୍ମାନ ଓ ପୁରସ୍କାର 
* ଓଡ଼ିଶା ସାହିତ୍ୟ ଏକାଡେମୀ ପୁରସ୍କାର (*ଋତମ୍)* ପାଇଁ - ୧୯୯୦

## ଆଧାର 
ଶ୍ରେଣୀ:୧୯୫୫ ଜନ୍ମ
ଶ୍ରେଣୀ:ଓଡ଼ିଶା ସାହିତ୍ୟ ଏକାଡେମୀ ପୁରସ୍କାର ସମ୍ମାନିତ
ଶ୍ରେଣୀ:ଓଡ଼ିଆ ଲୋକ
ଶ୍ରେଣୀ:ଯାଜପୁର ଜିଲ୍ଲାର ଲୋକ
ଗିରୀଶ ଠାକୁରଲାଲ ନାନାବତୀ

**ଗିରୀଶ ଠାକୁରଲାଲ ନାନାବତୀ** (୧୭ ଫେବୃଆରୀ ୧୯୩୫ – ୧୮ ଡିସେମ୍ବର ୨୦୨୧) ଭାରତୀୟ ସୁପ୍ରିମ୍ କୋର୍ଟର ଏକ ବିଚାରପତି ଥିଲେ । ତାଙ୍କ ଅବସର ନେବା ପରେ, ସେ ୧୯୮୪ର ଶିଖ-ବିରୋଧି ଦଙ୍ଗା ଏବଂ ୨୦୦୨ ଗୋଧ୍ରା ଦଙ୍ଗା ଉପରେ ତଦନ୍ତ କରିବା ପାଇଁ ଦୁଇଟି କମିଶନର ମୁଖ୍ୟ ହିସାବରେ ନିଯୁକ୍ତ ହୋଇଥିଲେ ।

### ପ୍ରାରମ୍ଭିକ ଜୀବନ 
୧୭ ଫେବୃଆରୀ ୧୯୩୫ରେ ଗୁଜରାଟର ଜମ୍ବୁସରରେ ଜନ୍ମ ନେଇଥିବା ନାନାବତି ପରିବାରର ୧୨ ଜଣ ଭାଇ-ଭଉଣୀ ମଧ୍ୟରୁ ବଡ଼ ଥିଲେ । ତାଙ୍କ ପରିବାରରେ, ତାଙ୍କ ପିତା, ଠାକୁରଦା ଏବଂ ଚାଚା ସମସ୍ତେ ଗୋଟିଏ ଗୋଟିଏ ପେଶାଗତ ଆଇନଜୀବୀ ଥିଲେ । ନାନାବତି ମୁମ୍ବାଇର ସେଣ୍ଟ ଜେଭିଅର୍ସ କଲେଜରେ ଶିକ୍ଷା ଅର୍ଜନ କରିଥିଲେ । ଉଚ୍ଚତର କଳା ଶିକ୍ଷା ଶେଷ କରିବା ପରେ, ସେ ମୁମ୍ବାଇର ସରକାରୀ ଆଇନ କଲେଜରେ ଆଇନରେ ସ୍ନାତକ ଏବଂ ସ୍ନାତକୋତ୍ତର ଡିଗ୍ରୀ ପାଇଁ ଭର୍ତ୍ତି ହୋଇଥିଲେ ।

### ପେଶାଜୀବନ 
୧୯୫୮ରେ ବମ୍ବେ ହାଇକୋର୍ଟରେ ଏକ ଆଇନଜୀବୀ ଭାବେ ଓକିଲାତି ଆରମ୍ଭ କରିଥିଲେ । ୧୯୬୦ ମସିହାରେ ବମ୍ବେ ରାଜ୍ୟର ବିଭାଜନଦ୍ୱାରା ତାଙ୍କ ମୁମ୍ବାଇରେ ଓକିଲାତି କରିବା ଇଚ୍ଛା ପୂରଣ ହୋଇପାରିଲା ନାହିଁ, ଯାହାର ପରିଣାମସ୍ୱରୂପ ତାଙ୍କୁ ଗୁଜରାଟକୁ ଫେରିବାକୁ ହୋଇଥିଲା । ଅହମଦାବାଦରେ ତାଙ୍କ ଓକିଲାତି ପେଶା ଆରମ୍ଭରେ ସମାନ୍ୟ ଥିଲା, କିନ୍ତୁ  ଆଇନଜୀବୀ ଭାବେ ତାଙ୍କ ଦକ୍ଷତା ଅପରାଧମୂଳକ ମାମଲାରେ କାମ କରିବା ପରେ ଜଣାପଡ଼ିଲା । ୧୯୬୪ରେ ତାଙ୍କୁ ଏକ ସରକାରୀ ଓକିଲ ଭାବେ ନିଯୁକ୍ତ କରାଯାଇଥିଲା, ଯାହା ତାଙ୍କ କ୍ଷେତ୍ରରେ ଜୀବନର ମୋଡ ବଦଳାଇ ଦେଇଥିଲା ।

୧୯୭୯ରେ ସେ ଗୁଜରାଟ ହାଇକୋର୍ଟର ଏକ ସ୍ଥାୟୀ ବିଚାରପତି ଭାବେ ନିଯୁକ୍ତ ହୋଇଥିଲେ । ତାଙ୍କୁ ଏକ ବର୍ଷ ପରେ ଓଡ଼ିଶା ଉଚ୍ଚ ନ୍ୟାୟାଳୟର ମୁଖ୍ୟ ବିଚାରପତି ଭାବେ ନିଯୁକ୍ତ କରାଯାଇଥିଲା । ମାର୍ଚ୍ଚ ୧୯୯୫ରେ ସେ ସୁପ୍ରିମ୍ କୋର୍ଟରେ ଏକ ବିଚାରପତି ଭାବେ ନିଯୁକ୍ତ ହେଲେ ।  ୧୬ ଫେବୃଆରୀ ୨୦୦୦ରେ ସେ କାର୍ଯ୍ୟରୁ ଅବସର ନେଇଥିଲେ ।

### ନାନାବତି କମିଶନ 
ନାନାବତି କମିଶନକୁ ୧୯୮୪ର ଶିଖ ବିରୋଧି ଦଙ୍ଗା ତଦନ୍ତ ପାଇଁ ଗଠନ କରାଯାଇଥିଲା । ସେ କମିଶନର ଏକମାତ୍ର ସଦସ୍ୟ ଥିଲେ । କମିଶନ ମୁଖ୍ୟତଃ ଭାରତୀୟ ଜାତୀୟ କଂଗ୍ରେସର ସଜ୍ଜନ କୁମାର ଏବଂ ଜଗଦୀଶ ଟାଇଟଲର ଭୂମିକାକୁ ଉପସ୍ଥାପିତ କରିଥିଲା । ନାନାବତୀ କମିଶନଙ୍କ ରିପୋର୍ଟ ଠିକ ସମୟରେ ସଦନରେ ଉପସ୍ଥାପନା ହୋଇପାରିନାହିଁ ।

### ଗୋଧ୍ରା ଦଙ୍ଗା 
୨୦୦୨ ମାର୍ଚ୍ଚରେ ନାନାବତିଙ୍କୁ ଦୁଇ ସଦସ୍ୟ ବିଶେଷ କମିଶନର ମୁଖ୍ୟ ଭାବେ ନିଯୁକ୍ତ କରାଯାଇଥିଲା । ଏହାର ଶେଷ ରିପୋର୍ଟରେ ଦାବି କରାଯାଇଥିଲା ଯେ ପୋଲିସ୍ ଏବଂ ରାଜ୍ୟ ପ୍ରଶାସନ ମାଧ୍ୟମରେ କୌଣସି ଗୁରୁତର ଅବମାନନା ସମ୍ପନ୍ନ ହୋଇନଥିଲା ।

### ବ୍ୟକ୍ତିଗତ ଜୀବନ ଏବଂ ମୃତ୍ୟୁ 
୧୮ ଡିସେମ୍ବର ୨୦୨୧ରେ ନାନାବତି ହୃଦଘାତରେ ୮୬ ବର୍ଷ ବୟସରେ ଅହମଦାବାଦସ୍ଥିତ ଘରରେ ତାଙ୍କ ଶେଷ ନିଃଶ୍ୱାସ ତ୍ୟାଗ କରିଥିଲେ ।
### ଆଧାର 
ଶ୍ରେଣୀ:ଓଡ଼ିଶା ଉଚ୍ଚ ନ୍ୟାୟାଳୟର ମୁଖ୍ୟ ବିଚାରପତି
ଶଶୀକାନ୍ତ ମିଶ୍ର

**ଶଶୀକାନ୍ତ ମିଶ୍ର** ( ଜନ୍ମ: ୧୭ ଜାନୁଆରୀ ୧୯୬୭) ଜଣେ ଭାରତୀୟ ଆଇନଜିବି ତଥା ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି ।

### ଶିକ୍ଷା ଓ ପ୍ରାରମ୍ଭିକ ଜୀବନ 
ଶଶୀକାନ୍ତଙ୍କ ଜନ୍ମ ୧୭ ଜାନୁଆରୀ ୧୯୬୭ରେ ଭୁବନେଶ୍ୱରରେ ହୋଇଥିଲା । ମାତା ଥିଲେ କ୍ଷେତ୍ରମଣି ମିଶ୍ର ଓ ପିତା ଥିଲେ ପ୍ରଶାସନିକ ଅଧିକାରୀ ବିମଲ କିଶୋର ମିଶ୍ର ।

ଶଶୀକାନ୍ତ ମିଶ୍ର ତାଙ୍କର ପ୍ରାଥମିକ ଶିକ୍ଷା ଭୁବନେଶ୍ୱରର ସେଣ୍ଟ୍ ଜୋସେଫ୍ସ ହାଇସ୍କୁଲ ଏବଂ କେନ୍ଦ୍ରୀୟ ବିଦ୍ୟାଳୟରେ ସମ୍ପନ୍ନ କରିଥିଲେ । ବିଜେବି କଲେଜରୁ ପ୍ରଥମ ଶ୍ରେଣୀରେ ଆଇଏସି ପାସ୍ କରିଥିଲେ । ବିଜେବି କଲେଜରୁ ଅର୍ଥନୀତି ସମ୍ମାନ ସହ ଗ୍ରାଜୁଏଟ୍ ହୋଇଥିଲେ । କଟକର ରେଭେନସ୍ହା କଲେଜରୁ ପ୍ରଥମ ଶ୍ରେଣୀରେ ଅର୍ଥନୀତିରେ ସ୍ନାତକୋତ୍ତର ଡିଗ୍ରୀ ହାଅସଲ କରିଥିଲେ । ଏହା ପରେ ଢେଙ୍କାନାଳ ଆଇନ କଲେଜରୁ ଏଲଏଲବି ସମ୍ପନ୍ନ କରିଥିଲେ । ୧୯୯୬ରେ ଭୁବନେଶ୍ୱରର ବରିଷ୍ଠ ଆଇନଜୀବୀ ନରେନ୍ଦ୍ର ମିଶ୍ରଙ୍କ କାର୍ଯ୍ୟାଳୟରେ ଏକ ଆଇନଜୀବୀ ଭାବେ ଆଇନ ପେଶା ଆରମ୍ଭ କରିଥିଲେ । ତେବେ ୨୦୦୩ରେ ସେ ସ୍ୱାଧୀନ ଭାବେ ଆଇନ ବ୍ୟବସାୟ ଆରମ୍ଭ କରିଥିଲେ । ଶ୍ରମ, ବିମା, କମ୍ପାନି, ଉପଭୋକ୍ତା, ସହକାରୀ, ଏବଂ ରିଟ୍ ମାମଲା ଆଦି ସହିତ ଉଚ୍ଚ ନ୍ୟାୟାଳୟ ଏବଂ ଦେଶର ବିଭିନ୍ନ ନ୍ୟାୟାଳୟ ଓ ଟ୍ରିବ୍ୟୁନାଲରେ ସେ ଓକିଲାତି କରିଥିଲେ ।

୨୦୦୯ରେ ସେ ସିଧାସଳଖ ଜିଲ୍ଲା ବିଚାରପତି  କ୍ୟାଡରରେ ନିଯୁକ୍ତ ହୋଇଥିଲେ । ଚାକିରି କଳ ମଧ୍ୟରେ ସେ ବାଲେଶ୍ୱରର ଅତିରିକ୍ତ ଜିଲ୍ଲା ଓ ଦୌରା ବିଚାରପତି, ରାଇରାଙ୍ଗପୁରର ଅତିରିକ୍ତ ଜିଲ୍ଲା ଓ ଦୌରା ବିଚାରପତି, ଜୟପୁରର ଭିଜିଲାନ୍ସ ଜଜ୍, ଅନୁଗୁଳର ଜିଲ୍ଲା ଓ ଦୌରା ବିଚାରପତି, ରାଜ୍ୟ ଆଇନ ସେବା ପ୍ରାଧିକରଣର ସଭ୍ୟ ସଚିବ, କେନ୍ଦୁଝରର ଜିଲ୍ଲା ଓ ଦୌରା ବିଚାରପତି, ବିକ୍ରୟ କର ଆପିଲ ଟ୍ରିବ୍ୟୁନାଲର ଅଧ୍ୟକ୍ଷ, ଆଇନ ବିଭାଗର ପ୍ରଧାନ ସଚିବ, ଏବଂ ଗଞ୍ଜାମର ଜିଲ୍ଲା ଓ ଦୌରା ବିଚାରପତି ଭାବେ କାର୍ଯ୍ୟରତ ଥିଲେ । ୨୯ ସେପ୍ଟେମ୍ବରରେ ସୁପ୍ରିମ୍ କୋର୍ଟ କଲେଜିଅମ୍ ତାଙ୍କୁ ଓଡ଼ିଶା ହାଇକୋର୍ଟର ବିଚାରପତି ଭାବେ ପଦୋନ୍ନତି ପାଇଁ ପ୍ରସ୍ତାବ ମଞ୍ଜୁର କଲେ । 

୧୯ ଅକ୍ଟୋବର ୨୦୨୧ରେ ସେ ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି ଭାବେ ଶପଥ ଗ୍ରହଣ କଲେ  ।

### ଆଧାର 
ଶ୍ରେଣୀ: ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି
କୃଷ୍ଣ ରାମ ମହାପାତ୍ର

**କୃଷ୍ଣ ରାମ ମହାପାତ୍ର** (ଜନ୍ମ:୧୮.୪.୧୯୬୫) ଜଣେ ଭାରତୀୟ ଓକିଲ ଏବଂ ଓଡ଼ିଶା ଉଚ୍ଚ ନ୍ୟାୟାଳୟର ଏକ ବିଚାରପତି ।

### ଶିକ୍ଷା ଓ ବୃତ୍ତିଗତ ଜୀବନ 
ସ୍ବର୍ଗତ ବିଚାରପତି ଶରତ୍‌ ଚନ୍ଦ୍ର ମହାପାତ୍ରଙ୍କ ପୁତ୍ର କୃଷ୍ଣରାମ ମହାପାତ୍ରଙ୍କ ଜନ୍ମ ୧୮ ଏପ୍ରିଲ ୧୯୬୫ରେ । ଆଇନରେ ଡିଗ୍ରୀ ହାସଲ କରିବା ପରେ ସେ ୦୭.୦୨.୧୯୮୮ରେ ଓଡ଼ିଶା ରାଜ୍ୟ ବାର୍ କାଉନ୍ସିଲରେ ଏକ ଆଡଭୋକେଟ୍‌ ଭାବେ ଯୋଗ ଦେଇଥିଲେ । ସେ ୨୬ ବର୍ଷର ଓକିଲାତିରେ ସିଭିଲ, ସର୍ଭିସ, ଫୌଜଦାରୀ, ସଂବିଧାନ ଏବଂ ଅନ୍ୟାନ୍ୟ ଆଇନ ସମ୍ବନ୍ଧୀୟ ମାମଲାରେ କାମ କରିଛନ୍ତି । ସେ ରାଜ୍ୟ ଓ ଓଡ଼ିଶା ପବ୍ଲିକ୍ ସର୍ଭିସ୍ କମିଶନ୍ ପାଇଁ ଏକ ଅତିରିକ୍ତ ସ୍ଥାୟୀ କାଉଅନସିଲ ଭାବେ ମଧ୍ୟ କାର୍ଯ୍ୟ କରିଛନ୍ତି । ଏହାଛଡା ସେ ସେନ୍ଟ୍ରାଲ୍‌ କୋ-ଅପେରେଟିଭ୍ ବ୍ୟାଙ୍କ୍ସ ଲିମିଟେଡ୍‌ (କେନ୍ଦୁଝର), ମାନବ ସମ୍ପଦ ବିଭାଗ, ଭାରତ ସରକାର (ନୂଆଦିଲ୍ଲୀ) ଅଧୀନ ନ୍ୟାସନାଲ ଇନ୍‌ଷ୍ଟିଟ୍ୟୁଟ୍‌ ଅଫ୍‌ ଓପେନ୍‌ ସ୍କୁଲିଙ୍ଗ୍‌, ନୀଳାଚଳ ଇସ୍ପାତ ନିଗମ୍‌ ଲିମିଟେଡ୍‌, ବ୍ୟାଙ୍କ୍‌ ଅଫ୍‌ ବରୋଦା ଇତ୍ୟାଦି ପାଇଁ ଆଡଭୋକେଟ୍‌ ଭାବେ କାମ କରିଛନ୍ତି ।

୧୭.୦୪.୨୦୧୫ରେ ଓଡ଼ିଶା ଉଚ୍ଚ ନ୍ୟାୟାଳୟର ଏକ ବିଚାରପତି ଭାବେ ସେ ପଦୋନ୍ନତ ପାଇଥିଲେ ।
### ଆଧାର 
ଶ୍ରେଣୀ: ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି
ଶ୍ରେଣୀ:୧୯୬୫ ଜନ୍ମ
ଦେବବ୍ରତ ଦାଶ (ବିଚାରପତି)

**ଦେବବ୍ରତ ଦାଶ** (ଜନ୍ମ: ୧୨ ଅକ୍ଟୋବର ୧୯୬୨) ଜଣେ ଭାରତୀୟ ଓକିଲ ଓ ଓଡ଼ିଶା ଉଚ୍ଚ ନ୍ୟାୟାଳୟର ଜଣେ ବିଚାରପତି ।
### ଶିକ୍ଷା ଓ କର୍ମ ଜୀବନ 
ଦେବବ୍ରତ ଦାଶ 12 ଅକ୍ଟୋବର 1962ରେ ଓଡ଼ିଶାର ବାରିପଦାରେ ଜନ୍ମ  ହୋଇଥିଲେ । ପିତା ଥିଲେ ସ୍ୱର୍ଗତ ହରେକୃଷ୍ଣ ଦାଶ ଏବଂ ମାତା ବକୁଳରାଣୀ ଦାଶ ।  ବାରିପଦାରେ ମହାରାଜା କୃଷ୍ଣଚନ୍ଦ୍ର ଉଚ୍ଚ ବିଦ୍ୟାଳୟରେ ମାଟ୍ରିକ ପ୍ରଥମ ଶ୍ରେଣୀରେ ଉତ୍ତୀର୍ଣ୍ଣ ହେବା ପରେ 1981ରେ ଏମ୍ ପି ସି କଲେଜ, ବାରିପଦାରୁ ପଦାର୍ଥ ବିଜ୍ଞାନ (ସମ୍ମାନ)ରେ ସ୍ନାତକ ଡିଗ୍ରୀ ଲାଭ କଲେ । ପରେ ୧୯୮୪ ମସିହାରେ ଉତ୍କଳ ବିଶ୍ୱବିଦ୍ୟାଳୟ ଅଧିନସ୍ଥ ମୟୁରଭଞ୍ଜ ଲ’ କଲେଜରୁ ଆଇନ (LL.B.)ରେ ଡିଗ୍ରୀ ଲାଭ କଲେ । ଏକ ଆଇନଜୀବୀ ଭାବରେ ନାମ ଲିଖାଇ ତାଙ୍କର ପିତା ହରେକୃଷ୍ଣ ଦାଶଙ୍କ ପ୍ରତ୍ୟକ୍ଷ ଦିଗଦର୍ଶନରେ ବାରିପଦା ବାରରେ ଓକିଲାତି ଆରମ୍ଭ କଲେ । 18 ବର୍ଷ ଧରି ଓକିଲାତି କରିବା ପରେ, ୦୩.୦୨.୨୦୦୩ରେ ତାଙ୍କୁ ଓଏସଜେଏସ (ବରିଷ୍ଠ ଶାଖା)ରେ ଯୋଗାଯୋଗ କରାଯାଇ, କଟକରେ ଦ୍ୱିତୀୟ ଅତିରିକ୍ତ ଜିଲ୍ଲା ଏବଂ ଦୌରା ଜଜ ଭାବରେ ନିଯୁକ୍ତି ମିଳିଲା । ସେ ଅନୁଗୁଳର ଜିଲ୍ଲା ଏବଂ ଦୌରା ଜଜ, ଲିଗାଲ୍ ରିମେମ୍ବ୍ରାନ୍ସର ଏବଂ ଓଡ଼ିଶା ସରକାରର ପ୍ରଧାନ ସଚିବ (ନ୍ୟାୟ), ଭୁବନେଶ୍ବରର ଖୋର୍ଦ୍ଧା ଜିଲ୍ଲା ଏବଂ ଦୌରା ଜଜ, ଓ ଗଞ୍ଜାମର ବ୍ରହ୍ମପୁରରେ ଜିଲ୍ଲା ଏବଂ ଦୌରା ଜଜ ଭାବରେ ମଧ୍ୟ କାର୍ଯ୍ୟ ନିର୍ବାହ କରିଛନ୍ତି ।

ସେ 29.11.2013ରେ ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି ଭାବରେ ପଦୋନ୍ନତି ଲାଭ କଲେ ।
### ଆଧାର 
ଶ୍ରେଣୀ: ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି
ଶ୍ରେଣୀ:୧୯୬୨ ଜନ୍ମ
ଅଶୋକ କୁମାର ରଥ

**ଅଶୋକ କୁମାର ରଥ** (ଜନ୍ମ ୨୪ ଜୁନ ୧୯୪୦) ଜଣେ ପ୍ରାଧ୍ୟାପକ, ଐତିହାସିକ, ଅଭିନେତା ଓ କ୍ରୀଡ଼ାବିତ୍ । ସେ ନିଜର ଗବେଷଣା ଗ୍ରନ୍ଥ *ଜୈନଧର୍ମ ଓ ସଂସ୍କୃତି* ପାଇଁ ୧୯୯୨ ମସିହାରେ ଓଡ଼ିଶା ସାହିତ୍ୟ ଏକାଡେମୀ ପୁରସ୍କାର ପାଇଥିଲେ । 
 
## ସଂକ୍ଷିପ୍ତ ଜୀବନୀ 
ଅଶୋକ କୁମାର ରଥ ୧୯୪୦ ମସିହା ଜୁନ ମାସ ୨୪ ତାରିଖରେ ଗଞ୍ଜାମ ଜିଲ୍ଲାର ବ୍ରହ୍ମପୁର ଅନ୍ତର୍ଗତ ଆଙ୍କୁଶପୁରଠାରେ ଜନ୍ମଗ୍ରହଣ କରିଥିଲେ । ତାଙ୍କ ପିତାଙ୍କ ନାମ ଥିଲା ଆଦିକନ୍ଦ ରଥ ଓ ମା'ଙ୍କ ନାମ ପଦ୍ମାବତୀ ରଥ । ସେ ୧୯୫୪ରେ ମାଟ୍ରିକ, ୧୯୫୮ରେ ରେଭେନସାରୁ ସ୍ନାତକ ଓ ପ୍ରାଚୀନ ଇତିହାସ, ସଂସ୍କୃତି ଓ ପ୍ରତ୍ନତତ୍ତ୍ୱରେ ଆହ୍ଲାବାଦ ବିଶ୍ୱବିଦ୍ୟାଳୟରୁ ପ୍ରଥମ ଶ୍ରେଣୀରେ ସ୍ନାତକୋତ୍ତର ଉତ୍ତୀର୍ଣ୍ଣ ହୋଇଥିଲେ । ବୃତ୍ତିଗତ ଜୀବନରେ ସେ ଅଧ୍ୟାପକ ଭାବେ ଉତ୍କଳ ବିଶ୍ୱବିଦ୍ୟାଳୟର ସ୍ନାତକୋତ୍ତର ଇତିହାସ ବିଭାଗରେ (୧୯୬୦-୬୪) ଶିକ୍ଷାଦାନ ଆରମ୍ଭ କରିଥିଲେ । ପରେ ସେ ୧୯୬୨-୬୪ ଓଡ଼ିଶା ରାଜ୍ୟ ସଂଗ୍ରହାଳୟର ସଂଗ୍ରହାଧ୍ୟକ୍ଷ (କ୍ୟୁରେଟର), ଅଧ୍ୟାପକ-ରେଭେନସା କଲେଜ, ଖଲ୍ଲିକୋଟ କଲେଜ, ଏସ୍ କେ ସି ଜି କଲେଜ-ପାରଳାଖେମୁଣ୍ଡି, ସରକାରୀ ପ୍ରାତଃ ମହାବିଦ୍ୟାଳୟ-ଫୁଲବାଣୀ, ସାରକାରୀ ବଜ୍ଞାନ ମହାବିଦ୍ୟାଳୟ-ଛତ୍ରପୁର, ବିନାୟକ ଆଚାର୍ଯ୍ୟ ମହାବିଦ୍ୟାଳୟ-ବ୍ରହ୍ମପୁର ଏବଂ କୁଳସଚିବ ଭାବେ ବ୍ରହ୍ମପୁର ବିଶ୍ୱବିଦ୍ୟାଳୟରେ ଦାୟିତ୍ୱ ସମ୍ପାଦନ କରିଥିଲେ । ଶେଷରେ ଆଞ୍ଚଳିକ ଉଚ୍ଚ ଶିକ୍ଷା ନିର୍ଦ୍ଦେଶକ ଭାବେ ୩୦ ଜୁନ୍ ୧୯୯୮ରେ ଅବସର ଗ୍ରହଣ କଲେ ।
 

ଜଣେ ଐତିହାସିକ ତଥା ପ୍ରତ୍ନତତ୍ତ୍ୱବିତ୍ ଭାବେ ସେ ଓଡ଼ିଶାର ବିଭିନ୍ନା ଜିଲ୍ଲା ଯଥା ନବରଙ୍ଗପୁର, ଅନୁଗୁଳ, ଗଞ୍ଜାମ ଏବଂ ପ୍ରତ୍ନତାତ୍ତ୍ୱିକ ଉତ୍ତରପ୍ରଦେଶର କୌଶାମ୍ବୀ ଅଞ୍ଚଳରେ ଉତଖନନ କରିବା ସହିତ ଐତିହାସିକ କେଦାରନାଥ ମହାପାତ୍ରଙ୍କ ସହଯୋଗୀ ଭାବେ ଭୁବନେଶ୍ୱରର ଲକ୍ଷ୍ମଣେଶ୍ୱର, ଭରତେଶ୍ୱର ଓ ଶତ୍ରୁଘ୍ନେଶ୍ୱର ମନ୍ଦିରଗୁଡ଼ିକର ସଂରକ୍ଷଣ ନିମନ୍ତେ କାର୍ଯ୍ୟ କରିଥିଲେ । ୧୯୬୦ରୁ ଏ ଅବଧି ତାଙ୍କର ଶତାଧିକ ପ୍ରବନ୍ଧ ଓ ଆଲୋଚନା ଝଙ୍କାର, ଡଗର, ପୌରୁଷ, ପୁଷ୍ପଗିରି, ସ୍ପନ୍ଦନ, ଦକ୍ଷିଣାବର୍ତ୍ତ, ମର୍ଦ୍ଦରାଜ ସ୍ମରଣିକା, ସମନ୍ୱୟ, ଦକ୍ଷିଣ ଓଡ଼ିଶାର ଲୋକନୃତ୍ୟ, ଓଡ଼ିଶା ଇତିହାସ କଂଗ୍ରେସ ସ୍ମରଣିକା, ସମାଜ, ପ୍ରଜାତନ୍ତ୍ର, କଳିଙ୍ଗ ମାତୃଭୂମି। ସମ୍ବାଦ, ଉତ୍କଳ ପ୍ରସଙ୍ଗ ଆଦିରେ ପ୍ରକାଶିତ ।

## ରଚନାବଳୀ 
### ଓଡ଼ିଆ 
* *ଅଭିନବ ପୃଥିବୀ ଇତିହାସ*
* *ମାଧ୍ୟମିକ ଭାରତ ଇତିହାସ*
* *ଅଭିନବ ଓଡ଼ିଶା ଇତିହାସ*
* *ଜୈନଧର୍ମ ଓ ସଂସ୍କୃତି*
* *ଦକ୍ଷିଣ ଓଡ଼ିଶାର ପ୍ରତ୍ନତାତ୍ତ୍ୱିକ ବିଭବ ୧ମ ଭାଗ*
* *ପ୍ରାଚୀନ ଭାରତ ଇତିହାସ*
* *ଓଡ଼ିଶାର ରାଜନୈତିକ ଇତିବୃତ୍ତ*
* *ଯୁଗେ ଯୁଗେ ଘୁମୁସର*
* *ଗୌରବମୟ ବଡ଼ଖେମୁଣ୍ଡି*
* *ଗଞ୍ଜାମର ସାଂସ୍କୃତିକ ବିଭବ*
### ଇଂରାଜୀ 
* *Essential of General Studies*
* *Studies on some aspects of the History and Culture of Orissa*
* *History of India*
* *Ancient India*
## ସମ୍ମାନ ଓ ପୁରସ୍କାର 
* ୧୯୬୪ - ୧୫ଶ ବିଷୁବ ମିଳନରେ ପ୍ରବନ୍ଧ ରଚନା ପାଇଁ ପ୍ରଜାତନ୍ତ୍ର ପ୍ରଚାର ସମିତିଦ୍ୱାରା ପୁରସ୍କୃତ
* ୧୯୯୦ - ଓଡ଼ିଶା ସାହିତ୍ୟ ଏକାଡେମୀ ପୁରସ୍କାର, *ଜୈନଧର୍ମ ଓ ସଂସ୍କୃତି* ପାଇଁ
* ୨୦୦୫ - ଓଡ଼ିଶା ଇତିହାସ କଂଗ୍ରେସଦ୍ୱାରା ସମ୍ମାନୀତ
* ୨୦୦୬ କେଦାରନାଥ ଗବେଷଣା ପ୍ରତିଷ୍ଠାନ ପକ୍ଷରୁ ଏକାମ୍ର ସମ୍ମାନ
* ୨୦୦୬ ପଦ୍ମଶ୍ରୀ ସତ୍ୟନାରାୟଣ ରାଜଗୁରୁ ସମ୍ମାନ, ପାରଳାଖେମୁଣ୍ଡି
* ୨୦୧୨ ଫଲଗୁ ସାହିତ୍ୟ ସମ୍ମାନ, ବ୍ରହ୍ମପୁର
* ୨୦୧ ଫୁଲଚନ୍ଦଜୀ ଜନ୍ମଶତାବ୍ଦୀ ସମାରୋହ ରାଷ୍ଟ୍ରୀୟ ସମିତି, କଲିକତା ଓ ଦିଗମ୍ବର ଜୈନ ସମାଜ ସମ୍ମାନ, ଖଣ୍ଡଗିରି, ଭୁବନେଶ୍ୱର
* ୨୦୧୬ ବ୍ରହ୍ମପୁର ବିଶ୍ୱବିଦ୍ୟାଳୟ ସ୍ନାତକୋତ୍ତର ବାଣିଜ୍ୟ ବିଭାଗଦ୍ୱାରା ପ୍ରଦତ୍ତ Eminent Person of South Odisha ସମ୍ମାନ
* ୨୦୧୬ ଉତ୍କଳ ପାଠକ ସଂସଦ ସମ୍ମାନ

## ଆଧାର 
ଶ୍ରେଣୀ:୧୯୪୦ ଜନ୍ମ
ଶ୍ରେଣୀ:ଜୀବିତ ବ୍ୟକ୍ତି
ଶ୍ରେଣୀ:ଓଡ଼ିଶା ସାହିତ୍ୟ ଏକାଡେମୀ ପୁରସ୍କାର ସମ୍ମାନିତ
ଶ୍ରେଣୀ:ବିଷୁବ ପୁରସ୍କାର ସମ୍ମାନିତ
ଶ୍ରେଣୀ:ଗଞ୍ଜାମ ଜିଲ୍ଲାର ଲୋକ
ଶ୍ରେଣୀ:ଓଡ଼ିଆ ସାହିତ୍ୟିକ
ଗୁକେଶ ଦୋମ୍ମରାଜୁ

**ଗୁକେଶ ଦୋମ୍ମରାଜୁ**  (ଜନ୍ମ : ୨୯ ମେ ୨୦୦୬), **ଗୁକେଶ ଡି** ନାମରେ ମଧ୍ୟ ପରିଚିତ । ସେ ଜଣେ ଚେସ ଗ୍ରାଣ୍ଡମାଷ୍ଟର ଏବଂ ବର୍ତ୍ତମାନର ଚେସ ବିଶ୍ୱ ଚମ୍ପିୟାନ ଅଟନ୍ତି । ଗୁକେଶ ସର୍ବକନିଷ୍ଠ ବିଶ୍ୱ ଚେସ ଚମ୍ପିୟାନ ଅଟନ୍ତି । ଫିଡ଼େର ୨୭୫୦ ପଏଣ୍ଟର ଇଲୋ ରେଟିଂ ପାର କରିବାରେ ମଧ୍ୟ ସେ ସର୍ବକନିଷ୍ଠ ଅଟନ୍ତି । ସେ ଏହି କୀର୍ତ୍ତିମାନ ୧୭ ବର୍ଷ ବୟସରେ ହାସଲ କରିଥିଲେ । ସେହିପରି ଫିଡ଼େର ୨୭୦୦ ପଏଣ୍ଟ ପାର କରିବାରେ ସେ ବିଶ୍ୱର ତୃତୀୟ ସର୍ବକନିଷ୍ଠ ଅଟନ୍ତି । ୧୨ ବର୍ଷ ବୟସରେ ସେ ଗ୍ରାଣ୍ଡମାଷ୍ଟର ହାସଲ କରିଥିଲେ ଓ ଏହା ହାସଲ କରିବାରେ ବିଶ୍ୱର ତୃତୀୟ ସର୍ବକନିଷ୍ଠ ବ୍ୟକ୍ତି ।

ଗୁକେଶ ୭ ବର୍ଷ ବୟସରେ ଚେସ ଖେଳିବା ଆରମ୍ଭ କରିଥିଲେ । ୨୦୧୮ ମସିହାରେ ସେ ୧୨ ବର୍ଷରୁ କମ ବିଭାଗର ବିଶ୍ୱ ଯୁବ ଚେସ ଚମ୍ପିୟାନସିପ ଜିତିଥିଲେ ।  ସେହି ବର୍ଷ ସେ ଏସୀୟ ଯୁବ ଚେସ ଚମ୍ପିୟାନସିପରେ ଏକାଧିକ ସ୍ୱର୍ଣ୍ଣପଦକ ଜିତିଥିଲେ ।  ୨୦୧୭ ମସିହା ମାର୍ଚ୍ଚ ମାସ ବେଳକୁ ମାତ୍ର ୧୨ ବର୍ଷ ବୟସରେ ସେ ଇଣ୍ଟନେସନାଲ ମାଷ୍ଟର ହେବାର ଯୋଗ୍ୟତା ହାସଲ କରିସାରିଥିଲେ । ସର୍ଗେ କାର୍ଯାକିନଙ୍କ ପରେ ସେ ବିଶ୍ୱର ଦ୍ୱିତୀୟ ସର୍ବକନିଷ୍ଠ ଗ୍ରାଣ୍ଡମାଷ୍ଟର ଥିଲେ । ୨୦୨୨ ଏସୀୟ କ୍ରୀଡ଼ାରେ ସେ ଭାରତ ଦଳରେ ପ୍ରତିନିଧିତ୍ୱ କରିଥିଲେ ଓ ଭାରତ ପାଇଁ ରୌପ୍ୟପଦକ ଜିତିଥିଲେ ।

୨୦୨୨ ମସିହାରେ ଅନୁଷ୍ଠିତ ହୋଇଥିବା ୪୪ତମ ଚେସ ଅଲମ୍ପିୟାଡରେ ସେ ଏକଳ ବିଭାଗରେ ସ୍ୱର୍ଣ୍ଣ ଓ ଦଳଗତ ବିଭାଗରେ ବ୍ରୋଞ୍ଜପଦକ ଜିତିଥିଲେ । ୨୦୨୩ ସେପ୍ଟେମ୍ବର ମାସରେ ପ୍ରକାଶିତ ବିଶ୍ୱ ରେଟିଂରେ ସେ ବିଶ୍ୱନାଥନ ଆନନ୍ଦଙ୍କୁ ଟପି ଭାରତର ଏକ ନମ୍ବର ଚେସ ଖେଳାଳି ହୋଇଥିଲେ । ୨୦୨୪ରେ ଅନୁଷ୍ଠିତ ୪୫ତମ ଚେସ ଅଲମ୍ପିୟାଡ଼ରେ ସେ ଉଭୟ ଏକଳ ଓ ଦଳଗତ ବିଭଗରେ ସ୍ୱର୍ଣ୍ଣପଦକ ଜିତିଥିଲେ । ସେ ୨୦୨୪ ମସିହାରେ ଅନୁଷ୍ଠିତ କାଣ୍ଡିଡେଟ୍ସ ଟୁର୍ଣ୍ଣାମେଣ୍ଟରେ ଜିତି, ଡିଂ ଲାଇରେନଙ୍କୁ ବିଶ୍ୱ ଚମ୍ପିୟାନସିପରେ ମୁକାବଲା କରିବା ପାଇଁ ଯୋଗ୍ୟତା ହାସଲ କରିଥିଲେ । ଏହି  ଟୁର୍ଣ୍ଣାମେଣ୍ଟ ଜିତିବାରେ ମଧ୍ୟ ସେ ସର୍ବକନିଷ୍ଠ ଥିଲେ । ୨୦୨୪ ବିଶ୍ୱ ଚେସ ଚମ୍ପିୟାନସିପରେ ଡିଂ ଲାଇରେନଙ୍କୁ ପରାସ୍ତ କରି ସେ ସର୍ବକନିଷ୍ଠ ବିଶ୍ୱ ଚମ୍ପିୟାନ ହୋଇଥିଲେ । ଏହି ଉପଲବ୍ଧୀ ହାସଲ କରିବା ବେଳକୁ ତାଙ୍କୁ ମାତ୍ର ୧୮ ବର୍ଷ ଓ ୧୯୫ ଦିନ ହୋଇଥିଲା ।

## ପ୍ରାରମ୍ବିକ ଜୀବନ 
ଗୁକେଶଙ୍କ ଜନ୍ମ ୨୦୦୬ ମସିହା ମଇ ମାସ ୨୯ତାରିଖରେ ଚେନ୍ନାଇରେ ହୋଇଥିଲା । ସେମାନଙ୍କ ପରିବାର ମୂଳତଃ ଆନ୍ଧ୍ର ପ୍ରଦେଶର ଏକ ତେଲୁଗୁଭାଷୀ ପରିବାର । ତାଙ୍କ ମା ପଦ୍ମାବତୀ ଜଣେ ମାଇକ୍ରୋବାୟୋଲିଜିଷ୍ଟ ଓ ପିତା ରଜନୀକାନ୍ତ ଜଣେ କର୍ଣ୍ଣ-ନାସା-ଗଳା( ଇ ଏନ୍ ଟି) ଡାକ୍ତର । ନିଜ ପେସା ଯୋଗୁ ସେମାନେ ଚେନ୍ନାଇକୁ ବିସ୍ଥାପିତ ହୋଇଥିଲେ । ଗୁକେଶ ଚେନ୍ନାଇଅର ମେଲ ଅୟନବକ୍କମରେ ଥିବା ବେଲମ୍ମଲ ବିଦ୍ୟାଳୟରେ ପାଠ ପଢ଼ିଥିଲେ ।

ଗୁକେଶଙ୍କ ପରିବାର ଆନ୍ଧ୍ରପ୍ରଦେଶର ତିରୁପତି ଜିଲ୍ଲା ଅନ୍ତର୍ଗତ ସତ୍ୟବେଦୁ ନିକଟସ୍ଥ ଚେଞ୍ଚୁରାଜୁ କଂଡ୍ରିଗା ଗ୍ରାମର ମୂଳବାସିନ୍ଦା । 

### ଚେସ ଖେଳର ଶୁଭାରମ୍ଭ 
ଗୁକେଶ ୨୦୧୩ ମସିହାରେ ୭ ବର୍ଷ ବୟସରେ ଚେସ ଖେଳିବା ଆରମ୍ଭ କରିଥିଲେ ଓ କ୍ରମେ ବିଧିବଦ୍ଧ ଭାବରେ ସପ୍ତାହକୁ ୩ଟି ଘଣ୍ଟିକିଆ ପ୍ରଶିକ୍ଷଣରେ ଯୋଗଦେଇଥିଲେ । ସେ ଚତୁର୍ଥ ଶ୍ରେଣୀରୁ ପାଠପଢ଼ା ଛାଡ଼ିଦେଇ ଚେସରେ ସମ୍ପୂର୍ଣ୍ଣ ମନ ବିନିଯୋଗ କରିଥିଲେ । ୨୦୧୭ ମସିହାରେ ତାଙ୍କ ପିତା ଚାକିରୀ ଛାଡ଼ି ଗୁକେଶଙ୍କୁ ନେଇ ପ୍ରତି ଟୁର୍ଣ୍ଣେମେଣ୍ଟରେ ଖେଳାଇଥିଲେ । ସେତେବେଳେ ଗୁକେଶଙ୍କ ମାତାପିତାଙ୍କ ବନ୍ଧୁମାନେ ଗୁକେଶଙ୍କ ସମସ୍ତ ଖର୍ଚ୍ଛ ଉଠାଉଥିଲେ । ପିତାମାତାଙ୍କ ବନ୍ଧୁମାନଙ୍କର ଏହି ସାହାଯ୍ୟ କଥା ଗୁକେଶ ସବୁବେଳେ ସ୍ୱୀକାର କରିଛନ୍ତି । ତାଙ୍କ ପ୍ରତିଭାର ପରିଚୟ ମିଳିବା ପରେ ଗୁକେଶ ସ୍ୱତଃପ୍ରବୃତ ଭାବରେ ଭାରତୀୟ ଚେସ ଖେଳ ବ୍ୟବସ୍ଥାର ଅଂଶ ହୋଇଯାଇଥିଲେ ।

## ଖେଳିବା ଶୈଳୀ 
ଗୁକେଶଙ୍କର ଖେଳିବା ଶୈଳୀ ପ୍ରତିକ୍ରିଆଶୀଳ ବା ରିଆକ୍ଟିଭ ଅଟେ । ସ୍ୱଳ୍ପ ସମୟର ଚାପରେ ମଧ୍ୟ ତ୍ୱରିତ ଗେମ ଖେଳନ୍ତି ଓ ନିଜ ଖେଳକୁ ଅଧିକାଂଶ ସମୟରେ ଜଟିଳତମ ସ୍ତରକୁ ନେଇଯାଆନ୍ତି । ଗୁକେଶଙ୍କ ଗୁରୁ ବିଶ୍ୱନାଥନ ଆନନ୍ଦ ଗୁକେଶଙ୍କୁ ଅବିଶ୍ୱସନୀୟ ଗଣନା ଶକ୍ତି ସମ୍ପନ୍ନ ଚେସ ଖେଳାଳି ଭାବରେ ଅଭିହତ କରନ୍ତି । ଚେସ ଖେଳାଳି କାର୍ଲସେନଙ୍କ ମତରେ ଗୁକେଶଙ୍କ ଖେଳ ପ୍ରତିକ୍ରିଆଶୀଳ  ଓ ସେ ଖୁବ କମ ଭୁଲ କରୁଥିବା ଯୋଗୁ ଯେକୌଣସି ସମୟରେ ସେ ଜଣେ ବିପଦଜନକ ପ୍ରତିପକ୍ଷ ସାବସ୍ତ ହୋଇଥାନ୍ତି । ତାଙ୍କ ଖେଳକୁ ପୂର୍ବତନ ବିଶ୍ୱ ଚମ୍ପିୟାନ ଆନାଟୋଲି କାର୍ପୋଭଙ୍କ ଖେଳ ସହିତ ତୁଳନା କରାଯାଏ ।

## ପ୍ରଦର୍ଶନ ରେକର୍ଡ଼
## ସମ୍ମାନ ଓ ପୁରସ୍କାର
## ଆଧାର 
ଶ୍ରେଣୀ:୨୦୦୬ ଜନ୍ମ
ବିଭୁ ପ୍ରସାଦ ରାଉତରାୟ

**ବିଭୁ ପ୍ରସାଦ ରାଉତରାୟ** ଜଣେ ଭାରତୀୟ ଓକିଲ ଏବଂ ଓଡ଼ିଶା ଉଚ୍ଚ ନ୍ୟାୟାଳୟର ଏକ ବିଚାରପତି ।

ବିଭୁ ପ୍ରସାଦ ରାଉତରାୟ ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି ହେବା ପୂର୍ବରୁ ଓଡ଼ିଶା ବରିଷ୍ଠ ବିଚାରପତି ସେବା (The Orissa Superior Judicial Service) କ୍ୟାଡରରେ ନବରଙ୍ଗପୁର ଏବଂ ବ୍ରହ୍ମପୁରରେ ଜିଲ୍ଲା ଓ ଦୌରା ଜଜ ଭାବେ ଦାୟୀତ୍ୱ ନିର୍ବାହ କରିଛନ୍ତି ।

୦୮।୧୧।୨୦୧୯ରେ ଓଡ଼ିଶା ଉଚ୍ଚ ନ୍ୟାୟାଳୟର ଏକ ବିଚାରପତି ଭାବେ ସେ ପଦୋନ୍ନତି ପାଇଛନ୍ତି ।
### ଆଧାର 
ଶ୍ରେଣୀ: ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି
ବେନେଟ୍ଟ ଅସ୍ଥିଭଗ୍ନ

**ବେନେଟ୍ଟ ଅସ୍ଥିଭଗ୍ନ** ହେଉଛି ଏକ ପ୍ରକାର ଭଙ୍ଗା ଆଙ୍ଗୁଠି ଯାହା ବୁଢା ଆଙ୍ଗୁଠିର ମୂଳରେ ହୋଇ ନ‌କଲ ପର୍ଯ୍ୟନ୍ତ ଯାଇଥାଏ ।  ଲକ୍ଷଣଗୁଡିକ ମଧ୍ୟରେ ସାଧାରଣତଃ ଆଙ୍ଗୁଠି ଫୁଲିଯିବା ଏବଂ ଯନ୍ତ୍ରଣା ହୋଇପାରେ ।

ଏହାର ଚିକିତ୍ସାରେ ପ୍ରାୟ ଅସ୍ତ୍ରୋପଚାର ଆବଶ୍ୟକ ହୁଏ; କିଛି କ୍ଷେତ୍ରରେ ହାଡ଼ଗୁଡିକ ନିଜ ସ୍ଥାନରେ ଥିଲେ ୩ରୁ ୪ସପ୍ତାହ ପର୍ଯ୍ୟନ୍ତ ଏକ ଆଙ୍ଗୁଠି ସ୍ପାଇକାରେ କାଷ୍ଟିଂ କଲେ ଯଥେଷ୍ଟ ହୋଇପାରେ ।  ମହିଳାଙ୍କ ତୁଳନାରେ ପୁରୁଷମାନେ ୧୦ ଗୁଣ ଅଧିକ ଆଘାତ ପ୍ରାପ୍ତ ହୁଅନ୍ତି |  ଏହା ଏଡୱାର୍ଡ ହାଲାରାନ୍ ବେନେଟ୍ଟ  ନାମରେ ନାମିତ ହୋଇଛି ।

## ଆଧାର
ଆନନ୍ଦ ଚନ୍ଦ୍ର ବେହେରା

**ଆନନ୍ଦ ଚନ୍ଦ୍ର ବେହେରା** ( ଜନ୍ମ:୨୩.୫.୧୯୬୪) ଜଣେ ଭାରତୀୟ ଆଇନଜୀବୀ ଓ ଓଡ଼ିଶା ଉଚ୍ଚ ନ୍ୟାୟାଳୟର ଏକ ବିଚାରପତି ।

### ଶିକ୍ଷା ଓ କର୍ମ ଜୀବନ 
ଆନନ୍ଦ ଚନ୍ଦ୍ର ବେହେରାଙ୍କର ଜନ୍ମ ୨୩.୦୫.୧୯୬୪ରେ ବାଲେଶ୍ୱର ଜିଲ୍ଲାର ରେମୁଣା ବ୍ଲକ ଅଧୀନ ଗୋବିନ୍ଦପୁର ଗାଁରେ ହୋଇଥିଲା । ପିତା ଗଦାଧର ବେହେରା ଓ ମାତା  ସାବିତ୍ରୀ ବେହେରାଙ୍କ ସେ ଥିଲେ କାନିଷ୍ଠ ପୁତ୍ର ।  ସେ ୧୯୮୦ ମସିହାରେ ରେମୁଣା ହାଇସ୍କୁଲ୍, ବାଲେଶ୍ୱରରୁ ମାଟ୍ରିକ୍ ପରୀକ୍ଷା ଉତ୍ତୀର୍ଣ୍ଣ ହୋଇଥିଲେ । ସେ ମୟୁରଭଞ୍ଜ ଜିଲ୍ଲାର ଉଦଳା କଲେଜରୁ ଆଇ.ଏ. ପାସ୍ କରିଥିଲେ ଓ ବାଲେଶ୍ୱରର ଫକିରମୋହନ କଲେଜରୁ ଅର୍ଥନୀତିରେ ସମ୍ମାନ ସହିତ ସ୍ନାତକ ଡିଗ୍ରୀ ହାସଲ କରିଥିଲେ । ୧୯୮୯ ମସିହାରେ ଉତ୍କଳ ବିଶ୍ୱବିଦ୍ୟାଳୟ ଅଧିନସ୍ଥ ମୟୁରଭଞ୍ଜ ଆଇନ କଲେଜରୁ ଏଲ୍‌ଏଲ୍‌ବି ଡିଗ୍ରୀ ଲାଭ କରିଥିଲେ ।  ଏହାପରେ ସେ ୧୯୮୯ ମସିହାରେ ଓଡ଼ିଶା ଷ୍ଟେଟ୍ ବାର କଉନ୍ସିଲ୍, କଟକରେ ଏକ ଅଧିବକ୍ତା ଭାବରେ ଯୋଗ ଦେଇଥିଲେ ।

ସେ ବାଲେଶ୍ୱରର ଅଧିବକ୍ତା ଶ୍ରୀ ରଘୁନାଥ ପ୍ରଧାନଙ୍କ ନିର୍ଦ୍ଦେଶନାରେ ଫୌଜଦାରୀ, ରେଭେନ୍ୟୁ, ଗ୍ରାହକ ଏବଂ ଅନ୍ୟାନ୍ୟ ଶାଖାର ମାମଲାରେ ଓକିଲାତି ଆରମ୍ଭ କରିଥିଲେ । ସେ ବାଲେଶ୍ୱର ବାର ଆସୋସିଏସନ୍‌ର ଯୁଗ୍ମ ସଚିବ ହୋଇଥିଲେ । ସେ ଟ୍ରାନ୍ସପୋର୍ଟ କର୍ପୋରେସନ୍ ଅଫ ଇଣ୍ଡିଆର ରିଟେନର୍ ମଧ୍ୟ ଥିଲେ । ପନ୍ଦର ବର୍ଷ ବାଲେଶ୍ୱର ବାର ଆସୋସିଏସନ୍‌ରେ ଓକିଲାତି କରିବା ପରେ, ସେ କଟକର ଅତିରିକ୍ତ ଜିଲ୍ଲା ଏବଂ ସେସନ୍ ଜଜ୍ ଭାବରେ ଯୋଗଦେଇଥିଲେ ।

### ଆଧାର 
ଶ୍ରେଣୀ: ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି
ଶ୍ରେଣୀ:୧୯୬୪ ଜନ୍ମ
ଗୋପୀନାଥ ମହାପାତ୍ର

**ଗୋପୀନାଥ ମହାପାତ୍ର** (ଜନ୍ମ ୧ ଜାନୁଆରୀ ୧୯୪୪) ଓଡ଼ିଆ ଭାଷୀ ଗବେଷକ, ସଂସ୍କୃତଜ୍ଞ, ଅନୁବାଦକ ଓ ସମାଲୋଚକ । ସେ ୧୯୯୦ ମସିହାରେ *ଶ୍ରୀଜଗନ୍ନାଥ ତତ୍ତ୍ୱ* ପୁସ୍ତକ ପାଇଁ ଓଡ଼ିଶା ସାହିତ୍ୟ ଏକାଡ଼େମୀ ପୁରସ୍କାର ପାଇଥିଲେ ।
 
## ସଂକ୍ଷିପ୍ତ ଜୀବନୀ 
ଗୋପୀନାଥ ମହାପାତ୍ର ୧୯୪୪ ମସିହା ଜାନୁଆରୀ ୧ ତାରିଖରେ ପୁରୀ ଜିଲ୍ଲାର ବୀରନରସିଂହପୁର ଶାସନଠାରେ ଜନ୍ମଗ୍ରହଣ କରିଥିଲେ । ସେ ସଂସ୍କୃତରେ ସ୍ନାତକୋତ୍ତର, "The Land of Vishnu : A Study on Jagannath Cult" ଶୀର୍ଷକ ଇଂରାଜୀ ନିବନ୍ଧ ଉପସ୍ଥାପନ କରି ଜବଲପୁର ବିଶ୍ୱବିଦ୍ୟାଳୟରୁ ପିଏଚ୍ ଡି ଉପାଧି ଲାଭ କରିଥିଲେ । ଅଧ୍ୟାପକ ଭାବେ ସେ ବିଭିନ୍ନ ମହାବିଦ୍ୟାଳୟମାନଙ୍କରେ ଶିକ୍ଷାଦାନ କରିବା ସହ ପଣ୍ଡିତ ପ୍ରବୋଧ କୁମାର ମିଶ୍ରଙ୍କ ସହିତ ମିଶି ଓଡ଼ିଶାରେ ସଂସ୍କୃତକୁ ଲୋକପ୍ରିୟ କରିବା ପାଇଁ ଅନେକ ପଦକ୍ଷେପ ନେଇଥିଲେ । ସେ ଉତ୍କଳ ବିଶ୍ୱବିଦ୍ୟାଳୟର ସଂସ୍କୃତ ବିଭାଗରୁ ଅବସର ନେଇ ପୁରୀର ଶ୍ରୀଜଗନ୍ନାଥ ସଂସ୍କୃତ ବିଶ୍ୱବିଦ୍ୟାଳୟର କୁଳପତି ପଦବୀ ମଣ୍ଡନ କରିଥିଲେ ।

ଗୋପୀନାଥ ଉଭୟ ସଂସ୍କୃତ, ଓଡ଼ିଆ ଓ ଇଂରାଜୀରେ ଲେଖିଛନ୍ତି । ପ୍ରକାଶିତ ପୁସ୍ତକ ବ୍ୟତୀତ ଅଭିଜ୍ଞାନ *ଶାକୁନ୍ତଳଂ* ଅନୁବାଦ ଗ୍ରନ୍ଥର "ମୁଖାଳଙ୍କାର-ଶ୍ଳୋକାବଳୀ" ଓ *ଓଡ଼ିଶାରେ ସଂସ୍କୃତ ଚର୍ଚ୍ଚାର ପରମ୍ପରା* ଗ୍ରନ୍ଥରେ ସନ୍ନିବେଶିତ "ଆଧୁନିକ ଓଡ଼ିଶାରେ ସଂସ୍କୃତ ଚର୍ଚ୍ଚା" (ପୃଷ୍ଠା ୧୫୯-୨୩୨) ତାଙ୍କର ଦୁଇଟି ଜଣାଶୁଣା ଆଲୋଚନା । ଶ୍ରୀଜଗନ୍ନାଥ ଧର୍ମ ଓ ସଂସ୍କୃତି ସମ୍ପର୍କରେ ତାଙ୍କର ବ୍ୟାପକ ଆଲୋଚନା ବେଶ୍ ଉଲ୍ଲେଖନୀୟ ।

## ରଚନାବଳୀ 
### ସଂସ୍କୃତ 
* *କାଳିଦାସାଷ୍ଟକ*
* *ଜଗନ୍ନାଥାଷ୍ଟକ*
* *ଦୀନବନ୍ଧ୍ୱାଷ୍ଟକ*

### ସମାଲୋଚନା 
* *କାଳିଦାସ କବିତାର ରସ ମାଧୁରୀ*
* *ସଂସ୍କୃତ ସାହିତ୍ୟର ଇତିହାସ*
* *ସଂସ୍କୃତ ଓ ଭାରତୀୟ ସଂସ୍କୃତି*
* *ଶ୍ରୀଜଗନ୍ନାଥ ତତ୍ତ୍ୱ*

### ଅନୁବାଦ 
* *ମେଘଦୂତ*
* *ଅଭିଜ୍ଞାନ ଶାକୁନ୍ତଳମ୍*
* *ବେତାଳ ପଞ୍ଚବିଂଶତି*
* *ସ୍ୱପ୍ନବାସବଦତ୍ତମ୍*
* *ଚାରୁଦତ୍ତମ୍*
* *ଦଶକୁମାର ଚରିତମ୍*

### ଇଂରାଜୀ 
* *The Land of Vishnu: A Study on Jagannath Cult*
* *Jagannath in the History and Religious Traditions of Orissa*

## ସମ୍ମାନ ଓ ପୁରସ୍କାର 
* ଓଡ଼ିଶା ସାହିତ୍ୟ ଏକାଡେମୀ ପୁରସ୍କାର: ୧୯୯୦ ('ଶ୍ରୀଜଗନ୍ନାଥ ତତ୍ତ୍ୱ' ପାଇଁ)
## ଆଧାର 
ଶ୍ରେଣୀ:୧୯୪୪ ଜନ୍ମ
ଶ୍ରେଣୀ:ଜୀବିତ ବ୍ୟକ୍ତି
ଶ୍ରେଣୀ:ଓଡ଼ିଶା ସାହିତ୍ୟ ଏକାଡେମୀ ପୁରସ୍କାର ସମ୍ମାନିତ
ଶ୍ରେଣୀ:ପୁରୀ ଜିଲ୍ଲାର ଲୋକ
ଶ୍ରେଣୀ:ଓଡ଼ିଆ ସାହିତ୍ୟିକ
ଓଡ଼ିଶା ଉଚ୍ଚ ନ୍ୟାୟାଳୟ ଆଦେଶ, ୧୯୪୮

**ଓଡ଼ିଶା ଉଚ୍ଚ ନ୍ୟାୟାଳୟ ଆଦେଶ, ୧୯୪୮**, ନବଗଠିତ ଓଡ଼ିଶାରେ ଏକ ସ୍ୱତନ୍ତ୍ର ଉଚ୍ଚ ନ୍ୟାୟାଳୟ ଗଠନ ନିମନ୍ତେ ତତକାଳୀନ ଭାରତ ସରକାରରଙ୍କଦ୍ୱାରା ଜାରୀ କରାଯାଇଥିବା ଏକ ସାମ୍ବିଧାନିକ ଅଧିନିୟମ ।

### ଇତିହାସ 
ଏପ୍ରିଲ ୧, ୧୯୩୬ରେ ଓଡ଼ିଶାକୁ ଏକ ସ୍ୱତନ୍ତ୍ର ପ୍ରଦେଶ ଭାବରେ ଘୋଷଣା କରାଯାଇଥିଲା, କିନ୍ତୁ ଏହା ପାଇଁ କୌଣସି ସ୍ୱତନ୍ତ୍ର ଉଚ୍ଚ ନ୍ୟାୟାଳୟର ବ୍ୟବସ୍ଥା ହୋଇନଥିଲା । ଜୁଲାଇ ୨୬, ୧୯୩୮ରେ କଟକରେ ଥିବା ଉଚ୍ଚନ୍ୟାୟାଳୟ ବାର୍ ଏସୋସିଏସନ ଗୋଟିଏ ପ୍ରସ୍ତାବ ପାରିତ କରି ଓଡ଼ିଶା ପାଇଁ ସ୍ୱତନ୍ତ୍ର ଉଚ୍ଚ ନ୍ୟାୟାଳୟର ଦାବି କରିଥିଲେ ।

ଫେବୃଆରୀ ୧୧, ୧୯୩୯ରେ ଏକ ପ୍ରସ୍ତାବ ବିଧାନ ସଭାରେ ପେଶ କରାଯାଇଥିଲା, ଯେଉଥିରେ ସରକାରଙ୍କୁ ଏକ କମିଟି ଗଠନ କରିବାକୁ କୁହାଯାଇଥିଲା, ଯାହା ଓଡ଼ିଶାରେ ଏକ ସ୍ୱତନ୍ତ୍ର ଉଚ୍ଚନ୍ୟାୟାଳୟ ଗଠନର ସମ୍ଭାବନା ପରୀକ୍ଷା କରିବ ।

ଅଗଷ୍ଟ ୧୯, ୧୯୪୨ରେ  ଓଡ଼ିଶା ସରକାରର ଆଇନ ବିଭାଗ ଏକ କମିଟି ଗଠନ କଲେ, ଯାହାର ସଭାପତି ଥିଲେ ଶ୍ରୀ ବୀର କିଶୋର ରାୟ, ଏବଂ ସଦସ୍ୟମାନେ ଥିଲେ ଶ୍ରୀ ସି.ଏମ.ଆଚାର୍ଯ୍ୟ, ଶ୍ରୀ ବିଚିତ୍ରାନନ୍ଦ ଦାସ, ଡା. ନରସିଂହ ରାଓ ଏବଂ ସଚିବ ହିସାବରେ ଶ୍ରୀ ଜେ.ଇ.ମେହେର । କମିଟିର ରିପୋର୍ଟ ଡିସେମ୍ବର ୨୭, ୧୯୪୩ରେ ଏକ ବିଜ୍ଞପ୍ତି ( No.29440-J dated December 27, 1943) ମାଧ୍ୟମରେ ଜଣସାଧାରଣଙ୍କ ସୂଚନା ପାଇଁ ପ୍ରକାଶିତ ହୋଇଥିଲା ।

କମିଟିର ମୁଖ୍ୟ ସପକ୍ଷବାଦୀ ପ୍ରସ୍ତାବ ଥିଲା ଏହିପରି:

# ଏକ ସ୍ୱତନ୍ତ୍ର ଉଚ୍ଚନ୍ୟାୟାଳୟ ସ୍ଥାପନଦ୍ୱାରା ନବ ଗଠିତ ରାଜ୍ୟରେ ନ୍ୟାୟପ୍ରଦାନ ଶୀଘ୍ର ଏବଂ ସୁବିଧାଜନକ ଭାବରେ ହୋଇପାରିବ ।
# ଏହା ପାଇଁ ଲାଗୁଥିବା ଖର୍ଚ୍ଚ ରାଜସ୍ୱର ସାଧନ ସମ୍ବଳ ମଧ୍ୟରେ ସୀମିତ ।
# ନ୍ୟାୟ ପ୍ରକ୍ରିୟା ପାଇଁ ପ୍ରୟୋଜନୀୟ ନ୍ୟାୟୀକ କାର୍ଯ୍ୟ ତଥା ଲମ୍ବିତ ମାମଲା ଏକ ଉଚ୍ଚନ୍ୟାୟାଳୟକୁ ପୂର୍ଣ୍ଣ ଭାବରେ ବ୍ୟସ୍ତ ରଖିବାକୁ ପର୍ଯ୍ୟାପ୍ତ ଅଟେ।

ଜାନୁଆରୀ ୧, ୧୯୪୮ରେ ଓଡ଼ିଶାର ରାଜ ରାଜୁଡା ଅଧୀନରେ ଥିବା ସମସ୍ତ ରାଜ୍ୟ (ମୟୁରଭଞ୍ଜ ଜାନୁଆରୀ 1, 1949ରେ ମିଳିଲା) ନବଗଠିତ ଓଡ଼ିଶାରେ ବିଲୀନ ହେଲେ । ଭାରତ ସରକାର **ଭାରତ ଶାସନ ଆଇନ ୧୯୩୫**ର ଧାରା 229(1) ଅନୁଯାୟୀ 1948 ମସିହା ଏପ୍ରିଲ 30 ତାରିଖରେ "ଓଡ଼ିଶା ହାଇକୋର୍ଟ ଆଦେଶ, ୧୯୪୮" ଜାରି କଲେ । ଏହି ଆଦେଶନାମାରେ ଘୋଷଣା କରାଯାଇଥିଲା ଯେ ଜୁଲାଇ ୫, ୧୯୪୮ଠାରୁ "ଓଡ଼ିଶା ପ୍ରାନ୍ତରେ ଗୋଟିଏ ଉଚ୍ଚ ନ୍ୟାୟାଳୟ ରହିବ, ଯାହା ଏକ ରେକର୍ଡ ନ୍ୟାୟାଳୟ ହେବ ।" ପରେ ଜୁନ ୮, ୧୯୪୮ରେ ଜାରି ହୋଇଥିବା ଓଡ଼ିଶା ହାଇକୋର୍ଟ (ସଂଶୋଧନ) ଆଦେଶ, ୧୯୪୮ଉକ୍ତ ଆଦେଶରେ ସମୁଦାୟ ୧୪ଟି ଧାରା ରହିବା ସହ ଓଡ଼ିଶାର ପ୍ରତି ଜିଲ୍ଲା ପାଇଁ ନ୍ୟାୟିକ କ୍ଷେତ୍ରାଧୀକାର ନିର୍ଦ୍ଧାରିତ କରାଯାଇଥିଲା  ।  ଏହି ଆଦେଶ ଅନ୍ତର୍ଗତ ବିଭିନ୍ନ ବ୍ୟବସ୍ଥାକୁ ସୁଗମ ଭାବେ କାର୍ଯ୍ୟାନ୍ବିତ କରିବା ନିମିତ୍ତ ସମ୍ବନ୍ଧୀୟ ନିୟମାବଳି RULES OF THE HIGH COURT OF ORISSA 1948 ମଧ୍ୟ ଜାରି ହେଲା ।

### ଆଧାର 
ଶ୍ରେଣୀ:ଭାରତୀୟ ଆଇନ
କମ୍ବୁପାଣି ସାମନ୍ତ

**କମ୍ବୁପାଣି ସାମନ୍ତ**(ଜନ୍ମ: ୧୨ ମାର୍ଚ୍ଚ ୧୯୫୧) ଜଣେ ଗାଳ୍ପିକ, ସମାଲୋଚକ ଓ ଲୋକସଂସ୍କୃତିବିତ୍ । ଭଞ୍ଜ ସାହିତ୍ୟ ଓ ଲୋକସଂସ୍କୃତି ସମ୍ପର୍କରେ ସେ ବ୍ୟାପକ ଗବେଷଣା କରିଛନ୍ତି ।

## ସଂକ୍ଷିପ୍ତ ଜୀବନୀ 
କମ୍ବୁପାଣି ୧୯୫୧ ମସିହା ମାର୍ଚ୍ଚ ମାସ ୧୨ ତାରିଖରେ ଗଞ୍ଜାମ ଜିଲ୍ଲାରେ  ଜନ୍ମଗ୍ରହଣ କରିଥିଲେ । ୧୯୭୪ ମସିହାରେ ବ୍ରହ୍ମ ପୁର ବିଶ୍ୱବିଦ୍ୟାଳୟରୁ ସ୍ନାତକୋତ୍ତର ଶିକ୍ଷା ସମାପ୍ତି ପରେ ୧୯୭୫ରେ ୧୯୭୫ରେ ପଟ୍ଟାମୁଣ୍ଡାଇ ମହାବିଦ୍ୟାଳୟରେ ଓଡ଼ିଆ ବିଭାଗର ଅଧ୍ୟାପକ ଭାବେ କର୍ମଜୀବନ ଆରମ୍ଭ କରିଥିଲେ । ବଦଳି ସୂତ୍ରେ ଗଞ୍ଜାମ, ଭଞ୍ଜନଗର, ସୋରଡ଼ା ଏବଂ ପୁନଶ୍ଚ ଭଞ୍ଜନଗର ମହାବିଦ୍ୟାଳୟରେ କର୍ମନିର୍ବାହ କଲେ । ଅଧ୍ୟକ୍ଷ ଭାବେ ଦେବସ୍ଥାନ ମହାବିଦ୍ୟାଳୟରେ ଯୋଗଦାନ କରି ସେଠାରୁ ସେ ୨୦୨୧ରେ ସେବାନିବୃତ୍ତ ହେଲେ । ଓଡ଼ିଶାର ସୁପରିଚିତ ବିଦ୍ୱାନ ପ୍ରଫେସର ସୁଦର୍ଶନ ଆଚାର୍ଯ୍ୟଙ୍କ ପ୍ରତ୍ୟକ୍ଷ ତତ୍ତ୍ୱାବଧାନରେ ଏମ୍ ଫିଲ୍ ଓ ପିଏଚ୍ ଡି ଉପାଧି ଲାଭ କରିଥିଲେ । *ଭଞ୍ଜୀୟ କାବ୍ୟ ନାୟକ* ଥିଲା ତାଙ୍କ ଗବେଷଣାର ବିଷୟବସ୍ତୁ । ଓଡ଼ିଆ ସମାଲୋଚନା ସାହିତ୍ୟ, ମୌଳିକ ପ୍ରବନ୍ଧ ରଚନା, ଲୋକସଂସ୍କୃତି ଚର୍ଚ୍ଚା, ଶିଶୁ ସାହିତ୍ୟ ରଚନା, ଇତିହାସ, ପ୍ରତ୍ନତତ୍ତ୍ୱ ଓ ସଂସ୍କୃତିମୂଳକ ଲେଖା ନମନ୍ତେ ସେ ଜଣାଶୁଣା ।

## ରଚନାବଳୀ 
* ଭଞ୍ଜ ସାହିତ୍ୟର ଭିନ୍ନଚର୍ଚ୍ଚା
* ଲୋକ ସଂସ୍କୃତିର ଭିନ୍ନଚର୍ଚ୍ଚା
* ପୁରୁଣା କାହାଣୀ
* ବିଭିନ୍ନ ପ୍ରସଙ୍ଗ 
* ରସିକ ହାରାବଳି (ଶୁଦ୍ଧପାଠ, ପାଠାନ୍ତର, ସୁବୋଧିନି ଟୀକା, କଠିନ ଶବ୍ଦାର୍ଥ ସହିତ ସମ୍ପାଦନା)
* ଚଳନ୍ତା ନଈରେ ଛାଇ
* ଉପେନ୍ଦ୍ର ଭଞ୍ଜଙ୍କ ସୂକ୍ତିମାଳା
## ସମ୍ମାନ ଓ ପୁରସ୍କାର 
* ୨୦୨୧, ବ୍ରହ୍ମପୁର ବିଶ୍ୱବିଦ୍ୟାଳୟର ପ୍ରତିଷ୍ଠା ଅବସରରେ ଅଙ୍ଗବସ୍ତ୍ର ସମ୍ମାନ ଲାଭ
* ୨୦୦୦, ଜନସୁଧା ପତ୍ରିକା ପକ୍ଷରୁ ଶ୍ରେଷ୍ଠ ରମ୍ୟରଚନାକାର ସମ୍ମାନ
## ଆଧାର 
ଶ୍ରେଣୀ:୧୯୫୧ ଜନ୍ମ
ଶ୍ରେଣୀ:ଜୀବିତ ବ୍ୟକ୍ତି
ଶ୍ରେଣୀ:ଗଞ୍ଜାମ ଜିଲ୍ଲାର ଲୋକ
ଶ୍ରେଣୀ:ଓଡ଼ିଆ ସମାଲୋଚକ
ଚିତ୍ତରଞ୍ଜନ ଦାଶ (ଜନ୍ମ: ୧୯୬୪)

**ଚିତ୍ତରଞ୍ଜନ ଦାଶ** ( ଜନ୍ମ: ୧୨ ନଭେମ୍ବର ୧୯୬୪) ଜଣେ ଭାରତୀୟ ଆଇନଜୀବୀ ଓ ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି ।

### ଶିକ୍ଷା ଓ ବୃତ୍ତି 
ଚିତ୍ତରଞ୍ଜନ ଦାଶ ୧୨ ନଭେମ୍ବର ୧୯୬୪ ତାରିଖରେ ରାଉରକେଲାରେ ଜନ୍ମ ହୋଇଥିଲେ । ତାଙ୍କ ପିତା ଥିଲେ ଓଡ଼ିଶା ପ୍ରଶାସନିକ ସେବାର ଏକ ଅଧିକାରୀ । ଶ୍ରୀ ଦାଶ ରାଉରକେଲାର ବି.ଏସ. ହାଇସ୍କୁଲ୍, ସୁନ୍ଦରଗଡ ଏବଂ ଇସ୍ପାତ ବିଦ୍ୟାପୀଠ, ସେକ୍ଟର-୧୮, ରାଉରକେଲାରେ ତାଙ୍କ ଶିକ୍ଷା ଆରମ୍ଭ କରିଥିଲେ । ସେ ସରକାରୀ ମହାବିଦ୍ୟାଳୟ, ରାଉରକେଲାରୁ କଳାରେ ସ୍ନାତକ ଡିଗ୍ରୀ ଲାଭ କରିଥିଲେ ଓ ଲାଲା ଲାଜପତ ରାୟ ଆଇନ ମହାବିଦ୍ୟାଳୟ, ସମ୍ବଲପୁରରୁ ସ୍ନାତକ ଆଇନ ଡିଗ୍ରୀ ଅର୍ଜନ କରିଥିଲେ । ୧୯୮୮ରେ ଶ୍ରୀ ଦାଶ ଓଡ଼ିଶା ରାଜ୍ୟ ବାର୍ କାଉନସିଲ୍‌ରେ ଆଇନଜିବି ଭାବେ ନିଯୁକ୍ତି ଲାଭ କରି ରାଉରକେଲା ବାର୍ ଆସୋସିଏସନ୍‌ର ଏକ ସଦସ୍ୟ ଭାବେ ତାଙ୍କ ପେଶାର ଆରମ୍ଭ କରିଥିଲେ । ତାଙ୍କ ଶାଶୁ ଶ୍ରୀମତୀ ଶୈଳବାଳା ପୁଜାରୀ ଏକ ପ୍ରମୁଖ ସାହିତ୍ୟିକ ଓ ସାମାଜିକ କାର୍ଯ୍ୟକର୍ତ୍ତୀ ଥିଲେ, ଏବଂ ପଶ୍ଚିମ ଓଡ଼ିଶାର ପ୍ରଥମ ମହିଳା ଆଇନଜିବି ଥିଲେ ।

ଖୁବ କମ ବୟସରେ ଶ୍ରୀ ଦାଶ ରାଉରକେଲା ଇସ୍ପାତ କାରଖାନାର ପ୍ୟାନେଲଭୁକ୍ତ ଆଇନଜିବି ଭାବେ ନିଯୁକ୍ତ ହୋଇଥିଲେ ଓ ଅନେକ ଗୁରୁତ୍ତପୂର୍ଣ୍ଣ ଦେୱାନୀ ମାମଲାର ସମାଧାନ କରିଥିଲେ । ସେ ଏମ୍‌/ଏସ୍‌ ଫେରୋ ସ୍କ୍ରାପ୍ ନିଗମ୍ ଲିମିଟେଡ୍, ଓଡ଼ିଶା ସିମେଣ୍ଟ୍ ଲିମିଟେଡ୍, ଶିବା ସିମେଣ୍ଟ୍ ଲିମିଟେଡ୍ ଆଦି ଅନେକ କମ୍ପାନୀଙ୍କ ପାଇଁ ଆଇନଜିବି ଥିଲେ । ସେ ଆର୍ବିଟ୍ରେସନ୍ ସମିତିର ଏକ ସଦସ୍ୟ ଥିଲେ ଏବଂ ଓଡ଼ିଶା ଓ ଝାଡଖଣ୍ଡର ବିଭିନ୍ନ ସ୍ଥାନରେ ଆର୍ବିଟ୍ରେସନ୍ ପରିଚାଳନା କରିଥିଲେ । ସେ ୨୦୦୪ରେ କଟକରେ ଆଡ-ହକ ଅତିତିକ୍ତ ଜିଲ୍ଲା ଓ ଦୌରା ଜଜ୍ ଭାବେ ନିଯୁକ୍ତି ପାଇଥିଲେ ।

କନ୍ଧମାଳ ବଦଳି ହେବାପରେ ଶ୍ରୀ ଦାଶ କନ୍ଧମାଳ ଦଙ୍ଗା ସମ୍ପର୍କିତ ମାମଲା ଗୁଡିକର ବିଚାର ଦାୟିତ୍ୱ ନେଇଥିଲେ ଓ ବହୁ ଚର୍ଚ୍ଚିତ ହିନ୍ଦୁ ସନ୍ଥ ସ୍ୱାମୀ ଲକ୍ଷ୍ମଣାନନ୍ଦ ସରସ୍ୱତୀଙ୍କ ହତ୍ୟା ମାମଲାର ବିଚାର ପରିଚାଳନା କରିଥିଲେ । ସେ ତାଙ୍କ ଚାକିରି କାଳ ମଧ୍ୟରେ  କଟକର ୨ୟ ଏବଂ ୩ୟ ଅତିତିକ୍ତ ଜିଲ୍ଲା ଓ ଦୌରା ଜଜ୍, କଳାହାଣ୍ଡିର ଭିଜିଲାନ୍ସ ସ୍ୱତନ୍ତ୍ର ଜଜ୍, ଜିଲ୍ଲା ନ୍ୟାୟପାଳିକା, ରାୟଗଡ଼ର ଜିଲ୍ଲା ଓ ଦୌରା ଜଜ୍ ଏବଂ ଓଡ଼ିଶା ଉଚ୍ଚ ନ୍ୟାୟାଳୟର ରେଜିଷ୍ଟ୍ରାର୍ (ନ୍ୟାୟିକ) ଭାବେ ଦାୟିତ୍ୱ ପାଳନ କରିଥିଲେ । ମାର୍ଚ୍ଚ ୨୦୨୧ରୁ ଶ୍ରୀ ଦାଶ ଓଡ଼ିଶା ଉଚ୍ଚ ନ୍ୟାୟାଳୟର ରେଜିଷ୍ଟ୍ରାର୍ ଜେନେରାଲ୍ ଭାବେ କାର୍ଯ୍ୟ ନିର୍ବାହ କରୁଥିଲେ ।

ସେ ୧୩ ଅଗଷ୍ଟ ୨୦୨୨ରେ ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି ଭାବେ ପଦୋନ୍ନତି ପାଇଛନ୍ତି ।

### ଆଧାର 
ଶ୍ରେଣୀ: ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି
ଶ୍ରେଣୀ:୧୯୬୪ ଜନ୍ମ
ଜାଭେଗେପାଣ୍ଟ

**ଜାଭେଗେପାଣ୍ଟ** (ଇଂରାଜୀ ଭାଷାରେ  **Zavegepant**), ବିକ୍ରୟ ନାମ **ଜାଭଜପ୍ରେଟ୍,** ହେଉଛି, ଅଧକପାଳି ରୋଗର ଚିକିତ୍ସା ପାଇଁ ବ୍ୟବହୃତ ଏକ ଔଷଧ ।

ସାଧାରଣ ପାର୍ଶ୍ୱ ପ୍ରତିକ୍ରିୟାରେ ସ୍ୱାଦ ପରିବର୍ତ୍ତନ, ଅଇ, ନାକ ଯନ୍ତ୍ରଣା ଏବଂ ବାନ୍ତି ହୋଇପାରେ ।

## ଆଧାର
ସଞ୍ଜୟ କୁମାର ବାଗ

**ସଞ୍ଜୟ କୁମାର ବାଗ** (ଜନ୍ମ: ୧୯୭୬) ଜଣେ ଭାରତୀୟ ଓଡ଼ିଆ-ଭାଷୀ ଗବେଷକ, ସମାଲୋଚକ ତଥା ଗାଳ୍ପିକ । ସେ ଲୋକ ସଂସ୍କୃତି ସମ୍ପର୍କରେ ବ୍ୟାପକ ଗବେଷଣା କରିଛନ୍ତି ।

## ସଂକ୍ଷିପ୍ତ ଜୀବନୀ 
ସଞ୍ଜୟ କୁମାର ୧୯୭୬ରେ ଜନ୍ମଗ୍ରହଣ କରିଥିଲେ । ସେ [ଦିଲ୍ଲୀ ବିଶ୍ୱବିଦ୍ୟାଳୟ]]ରୁ ଲୋକ ସଂସ୍କୃତିରେ ପିଏଚ୍ ଡି ଡିଗ୍ରୀ ଲାଭ କରିଥିଲେ । ଗଳ୍ପ, ପ୍ରବନ୍ଧ ଓ ଗବେଷଣାତ୍ମକ ଆଲୋଚନାରେ ଆଗ୍ରହ ରଖୁଥିବା ସଞ୍ଜୟ ପେସାରେ ଜଣେ ଶିକ୍ଷାଜୀବୀ ।
## ରଚନାବଳୀ 
* *ବର୍ଣ୍ଣବୋଧ ଓ ମଧୁବାବୁଙ୍କ କଥା* (ଗଳ୍ପ)
* *ବୀରନାଙ୍ ଦେବୀ*
* *ଓଡ଼ିଆ-ବଙ୍ଗଳା ସାଧାରଣ ଶବ୍ଦାବଳୀ*
* *ଓଡ଼ିଶାର ଆଦିବାସୀ ସଂସ୍କୃତି ପ୍ରମୁଖ ଅବଧାରଣା*
* *ପଶ୍ଚିମ ଓଡ଼ିଶାର ପାରମ୍ପରିକ କ୍ରୀଡା: ଏକ ଲୋକତାତ୍ତ୍ୱିକ ଅଧ୍ୟୟନ*
* *ଲୋକଧାରା*

## ଆଧାର
ଶ୍ରେଣୀ:୧୯୭୬ ଜନ୍ମ
ଶ୍ରେଣୀ:ଓଡ଼ିଆ ଗାଳ୍ପିକ
ଶ୍ରେଣୀ:ଓଡ଼ିଆ ସମାଲୋଚକ
ସାବିତ୍ରୀ ରଥ

**ସାବିତ୍ରୀ ରଥ** ଜଣେ ଭାରତୀୟ ବିଚାରପତି । ଜଷ୍ଟିସ ଅମିୟ କୁମାରୀ ପାଢ଼ୀ ଏବଂ ସଞ୍ଜୁ ପଣ୍ଡାଙ୍କ ପରେ ସେ ଓଡ଼ିଶା ଉଚ୍ଚ ନ୍ୟାୟାଳୟର ତୃତୀୟ ମହିଳା ବିଚାରପତି ।

### ଶିକ୍ଷା ପେଶାଜୀବନ 
ସାବିତ୍ରୀ ରଥ ପୂର୍ବତନ ଡିରେକ୍ଟର ଜେନେରାଲ୍ ଅଫ୍ ପୋଲିସ୍ (ଡିଜିପି) ପ୍ରଫୁଲ୍ଲ ରଥଙ୍କର କନ୍ୟା। ସେ ତାଙ୍କର ମହାବିଦ୍ୟାଳୟ ଶିକ୍ଷା ସମ୍ପୂର୍ଣ୍ଣ କରିବା ପରେ, ନୂଆଦିଲ୍ଲୀର ନ୍ୟାସନାଲ୍ ଲ ଯୁନିଭର୍ସିଟିରୁ ଆଇନ ଶିକ୍ଷା ଗ୍ରହଣ କରି ସ୍ନାତକ ଡିଗ୍ରୀ ହାସଲ କରିଥିଲେ । ତା'ପରେ, ସେ ପୂର୍ବତନ ଓଡ଼ିଶା ହାଇକୋର୍ଟର ଆଡଭୋକେଟ୍ ଏବଂ ପୂର୍ବତନ ପାଟଣା ହାଇକୋର୍ଟର ମୁଖ୍ୟ ବିଚାରପତି ପ୍ରଫୁଲ୍ଲ ମିଶ୍ରଙ୍କ ଅଧୀନରେ ଆଇନ ବ୍ୟବସାୟ ଆରମ୍ଭ କରିଥିଲେ । ପରବର୍ତ୍ତୀ ସମୟରେ ସେ ଭିଜିଲାନ୍ସ ବିଭାଗର ଷ୍ଟାଣ୍ଡିଙ୍ଗ କାଉନସିଲ୍ ଭାବେ କାମ କରିଥିଲେ ।

ଜାନୁଆରୀ 22 ରେ, ସୁପ୍ରିମ କୋର୍ଟ କଲିଜିଅମ୍ ସାବିତ୍ରୀ ରଥଙ୍କ ପଦୋନ୍ନତି ପାଇଁ ଓଡ଼ିଶା ହାଇକୋର୍ଟ କଲିଜିଅମର ପ୍ରସ୍ତାବକୁ ଅନୁମୋଦନ କରିଥିଲା ।   ୧୧ ଜୁନ ୨୦୨୦ରେ ସେ ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି ଭାବେ ପଦଭାର ଗ୍ରହଣ କଲେ ।
### ଆଧାର 
ଶ୍ରେଣୀ: ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି
ନାଃ ବୋଲି

**ନାଃ ବୋଲି** (ନା ବୋଲି) ଏକ ଭାରତୀୟ ଭାଷା ବାଙ୍ଗନିର ଉପଭାଷା ବା ବୋଲି ଅଟେ । ବାଙ୍ଗନି ଏକ ଚୀନ-ତିବ୍ଦତୀୟ ଭାଷା ଅଟେ । ଏହି ବୋଲି ଅରୁଣାଚଳ ପ୍ରଦେଶର ଉପର ସୁବନସିରି ଜିଲ୍ଲାର ତାକସିଙ୍ଗ ସର୍କଲର ୯ଟି ଗାଆଁର କଥିତ ଭାଷା ଅଟେ (ପେର୍ଟିନ ୧୯୯୪:୧) । ଚେଦର, ହାଫି, ତିସି ଓ ହରି ନାମକ ୪ଟି ବଂଶ ରହିଛି ।

## ଆଧାର 
## ବାହାର ଆଧାର 
* 
* 
* 
* 

ଶ୍ରେଣୀ:ଆସାମର ଭାଷା
ଶ୍ରେଣୀ:ଭାରତର ଭାଷା
ମୃଗାଙ୍କ ଶେଖର ସାହୁ

**ମୃଗାଙ୍କ ଶେଖର ସାହୁ** ଜଣେ ଭାରତୀୟ ବିଚାରପତି ତଥା ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି ।

ମୃଗାଙ୍କ ଶେଖର ସାହୁ ୧୯୯୯ ମସିହାରେ ଓଡ଼ିଶା ଉଚ୍ଚ ନ୍ୟାୟାଳୟରେ ଜଣେ ଆଇନଜୀବୀ ଭାବେ ଆଇନ ବ୍ୟବସାୟ ଆରମ୍ଭ କରି  ୨୦୦୫ ମସିହାରେ ରାଜ୍ୟ ସରକାରଙ୍କ ପାଇଁ ଅତିରିକ୍ତ ଷ୍ଟାଣ୍ଡିଂ କାଉନସେଲ ଭାବେ ନିଯୁକ୍ତ ହୋଇଥିଲେ ଏବଂ ୨୦୧୪ ମସିହାରେ ଅତିରିକ୍ତ ସରକାରୀ ଅଧିବକ୍ତା ଭାବେ ନିଯୁକ୍ତ ହୋଇଥିଲେ ।

୧୯।୧୦।୨୦୨୧ରେ ସେ ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି ଭାବେ ଶପଥ ଗ୍ରହଣ କରିଥିଲେ ।
### ଆଧାର 
ଶ୍ରେଣୀ: ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି
ରାଧା କୃଷ୍ଣ ପଟ୍ଟନାୟକ

**ରାଧା କୃଷ୍ଣ ପଟ୍ଟନାୟକ** ଜଣେ ଭାରତୀୟ ଆଇନଜିବି ତଥା ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି ।

### ବୃତ୍ତି 
ରାଧା କୃଷ୍ଣ ପଟ୍ଟନାୟକ ଓଡ଼ିଶା ସୁପିରିଅର ନ୍ୟାୟିକ ସେବା ପରୀକ୍ଷାରେ ଉତ୍ତୀର୍ଣ୍ଣ ହୋଇ ୨୦୦୯ ମସିହାରେ ଜିଲ୍ଲା ଓ ଦୌରା ଜଜ ଭାବେ ନିଯୁକ୍ତି ପାଇଥିଲେ । ଏହା ପୂର୍ବରୁ ସେ ଓଡ଼ିଶା ଆଇନ ବିଭାଗର ସଚିବ ଭାବେ ଦାୟୀତ୍ୱ ନିର୍ବାହ କରିଥିଲେ । ଓଡ଼ିଶା ଉଚ୍ଚ ନ୍ୟାୟାଳୟରେ ବିଚାରପତି ଭାବେ ନିଯୁକ୍ତି ପାଇବା ପୂର୍ବରୁ ସେ ଗଞ୍ଜାମ ଜିଲ୍ଲାର ଜିଲ୍ଲା ଓ ଦୌରା ଜଜ ଥିଲେ ।

### ଆଧାର 
ଶ୍ରେଣୀ: ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି
ଭଙ୍ଗା ଆଙ୍ଗୁଠି

**ଭଙ୍ଗା ଆଙ୍ଗୁଠି**, ଯାହାକୁ **ଆଙ୍ଗୁଠି ଅସ୍ଥିଭଗ୍ନ** ମଧ୍ୟ କୁହାଯାଏ,  ହେଉଛି ଏକ ଅସ୍ଥି ଭଗ୍ନ ଯେଉଁଥିରେ ବୁଢ଼ା ଆଙ୍ଗୁଠିର ଦୁଇଟି ହାଡ଼ କିମ୍ବା ଅନ୍ୟ ଆଙ୍ଗୁଟିମାନଙ୍କର ତିନୋଟି ହାଡ ଉପରେ ପ୍ରଭାବିତ ହୋଇଥାଏ । ଏହାର ଲକ୍ଷଣ ମଧ୍ୟରେ ଯନ୍ତ୍ରଣା, ଫୁଲା, ବ୍ରୁଇ ଘାଆ, ବିକଳାଙ୍ଗତା ଏବଂ ଆଙ୍ଗୁଳି ଚଳାଇବା କ୍ଷମତା ହ୍ରାସ ହୋଇପାରେ । ଜଟିଳତା ମଧ୍ୟରେ ଦୀର୍ଘକାଳୀନ ଯନ୍ତ୍ରଣା, ଆଙ୍ଗୁଳି କଠିନତା ଏବଂ କାର୍ଯ୍ୟ ହ୍ରାସ ହୋଇପାରେ ।

ଏହାର କାରଣ ସାଧାରଣତଃ ଏକ ଆଘାତ ଯେପରିକି ସିଧାସଳଖ ପ୍ରହାର, ଦଳନ କିମ୍ବା କର୍ତ୍ତନ ଯୋଗୁ ହୋଇପାରେ ।  ଏହା ପତନ କିମ୍ବା କ୍ରୀଡା ଆଘାତ ସମୟରେ ମଧ୍ୟ ହୋଇପାରେ । ସଂକ୍ରମଣ, ଅର୍ବୁଦ କିମ୍ବା ପାଥୋଲୋଜିକାଲ୍ ଭଗ୍ନତା ଯୋଗୁ ଏହା କମ ଦେଖାଯାଏ । ରୋଗ ନିର୍ଣ୍ଣୟ ସାଧାରଣତ ରଞ୍ଜନରଶ୍ମି ଉପରେ ଆଧାରିତ ଥାଏ । ପରୀକ୍ଷଣରେ ଗୋଟିଏ ଆଙ୍ଗୁଠି ଉପରେ ଆଉ ଏକ ଆଙ୍ଗୁଠି ଚଢ଼ିଯିବା ବା ବକ୍ରତା  ଖୋଜିବା  ଉଚିତ ।

ଚିକିତ୍ସାରେ ବୁଡ୍ଡି ଟ୍ୟାପିଂ, ସ୍ପ୍ଲିଣ୍ଟିଂ କିମ୍ବା ଅସ୍ତ୍ରୋପଚାର ଆବଶ୍ୟକ ହୋଇପାରେ । ସ୍ଥିର ଭଙ୍ଗା ପାଇଁ ଅସ୍ତ୍ରୋପଚାର ସାଧାରଣତଃ ଆବଶ୍ୟକ ହୁଏ ନାହିଁ ଯାହା ଗଣ୍ଠି, ଟୁଫ୍ଟ ଫ୍ରାକଚର୍ ଏବଂ ମାଲେଟ ଆଙ୍ଗୁଠି ସହିତ ଜଡିତ ନୁହେଁ ।   ଗଣ୍ଠି ଜଡିତ ଥିଲେ କିମ୍ବା ଟେଣ୍ଡନ୍ ସମସ୍ୟା ଥିଲେ ଅସ୍ତ୍ରୋପଚାରଦ୍ୱାରା ଉପକୃତ ହୋଇପାରନ୍ତି |। ସର୍ଜରୀରେ କିର୍ସନ-ତାର ଦିଆ ଯାଇପାରେ । ଫଳାଫଳ ସାଧାରଣତ ଭଲ ଅଟେ । ଯୁକ୍ତରାଷ୍ଟ୍ରରେ ବର୍ଷକୁ ପ୍ରାୟ ୧୦,୦୦୦ ଲୋକଙ୍କ ମଧ୍ୟରୁ ଗୋଟିଏ ଆଙ୍ଗୁଠି ଅପେକ୍ଷାକୃତ ସାଧାରଣ ଭାବରେ ପ୍ରଭାବିତ ହୋଇଥାଏ । ନାରୀମାନଙ୍କ ଅପେକ୍ଷା ପୁରୁଷମାନେ ଅଧିକ ପ୍ରଭାବିତ ହୁଅନ୍ତି ।

## ଆଧାର
ଶ୍ୱାସକ୍ରିୟା ସିନ୍ସିଟିଆଲ୍ ଭୂତାଣୁ ଟିକା

**ଶ୍ୱାସକ୍ରିୟା ସିନ୍ସିଟିଆଲ୍ ଭୂତାଣୁ ଟିକା ( RSV ଟିକା ), ଆରେକ୍ସଭି** ଏବଂ **ଆବ୍ରିସଭୋ** ଏହାର ବିକ୍ରୟ ନାମ, ହେଉଛି ଏକ ଟିକା ଯାହା ଶ୍ୱାସକ୍ରିୟା ସିନ୍ସିଟିଆଲ୍ ଭୂତାଣୁରୁ ରକ୍ଷା କରିଥାଏ । ୨୪ରୁ ୩୬ ସପ୍ତାହ ଗର୍ଭବତୀ ଥିବା ଶିଶୁର ସୁରକ୍ଷା ପାଇଁ ଏବଂ ୬୦ ବର୍ଷରୁ ଅଧିକ ବୟସ୍କଙ୍କଠାରେ ଏହା ବ୍ୟବହୃତ ହୁଏ । ବାହୁର ମାଂସପେଶୀରେ ଇଞ୍ଜେକସନ ଆକାରରେ ଏହାକୁ ଏକ ମାତ୍ରା ଭାବରେ ଦିଆଯାଏ ।   ବ୍ରିଟିଶ କଲମ୍ବିଆ, କାନାଡାରେ ଏହାର ମୂଲ୍ୟ ପ୍ରାୟ 230 CAD ଏବଂ 2023 ସୁଦ୍ଧା ବ୍ୟକ୍ତିଗତ କ୍ରୟ ପାଇଁ  ଏହି ଟିକାଗୁଡ଼ିକ ପାଇଁ ଅନୁସନ୍ଧାନ 1950 ଏବଂ 60 ଦଶକରୁ ଚାଲିଆସୁଛି; 2013ରେ ପ୍ରକାଶିତ ଏକ ଅଧ୍ୟୟନ ସହିତ ସାମ୍ପ୍ରତିକ ଟିକାକୁ ନେଇଥାଏ |  ଅନ୍ତର୍ନିହିତ ବିଜ୍ଞାନ COVID-19 ଟିକାଗୁଡ଼ିକର ଦ୍ରୁତ ବିକାଶକୁ ସମର୍ଥନ କଲା |  

## ସନ୍ଦର୍ଭ
ଶିବ ଶଙ୍କର ମିଶ୍ର

**ଶିବଶଙ୍କର ମିଶ୍ର** ( ଜନ୍ମ:୩.୫.୧୯୬୮) ଜଣେ ଭାରତୀୟ ଆଇନଜୀବୀ ଓ  ଓଡ଼ିଶା ଉଚ୍ଚ ନ୍ୟାୟାଳୟର ଏକ ବିଚାରପତି । ଓଡ଼ିଶା ଉଚ୍ଚ ନ୍ୟାୟାଳୟରେ ବିଚାରପତି ଭାବେ ନିଯୁକ୍ତି ପାଇବାରେ ସେ କୋରାପୁଟ ଜିଲ୍ଲାର ଜୟପୁରରେ ଜନ୍ମିତ ଓଡ଼ିଶା ଉଚ୍ଚ ନ୍ୟାୟାଳୟର ପୂର୍ବତନ ଜଷ୍ଟିସ ବାଳ କୃଷ୍ଣ ପାତ୍ରଙ୍କ ପରେ ସେ ହେଉଛନ୍ତି ଦ୍ୱିତୀୟ ବ୍ୟକ୍ତି । 

### ଶିକ୍ଷା ଓ ପ୍ରାରମ୍ଭିକ ଜୀବନ 
ଶିବଶଙ୍କର ମିଶ୍ର ଜୟପୁରଠାରେ ୧୯୬୮, ମେ ୩ ତାରିଖରେ ଜନ୍ମଗ୍ରହଣ କରିଥିଲେ । ସ୍ବର୍ଗତ ଅନଙ୍ଗଭୀମ ମିଶ୍ର ଓ ସ୍ବର୍ଗତ ଶଶିରେଖା ମିଶ୍ରଙ୍କ ପୁଅ ଶିବଶଙ୍କର କୋରାପୁଟ ଜିଲ୍ଲାର ଜୟପୁରରେ ଥିବା ମ୍ୟୁନିସିପାଲ୍ ହାଇସ୍କୁଲରୁ ଶିକ୍ଷା ଆରମ୍ଭ କରିଥିଲେ । ସେ ତାଙ୍କ ସ୍କୁଲ ଶିକ୍ଷା ସମାପ୍ତ କରିବା ପରେ ପୂର୍ବତନ ଭିକ୍ରମ ଦେବ କଲେଜ୍, ଜୟପୁରରୁ ରସାୟନ ବିଜ୍ଞାନରେ ସମ୍ମାନ ସହ (B.Sc. Honours) ଡିଗ୍ରୀ ଅର୍ଜନ କରିଥିଲେ ।କୋରାପୁଟ ଜିଲ୍ଲାର ଜୟପୁର ଲ କଲେଜରୁ ଏଲଏଲବି ଡିଗ୍ରି ହାସଲ କରିଥିଲେ । ଆଇନ ଅଧ୍ୟୟନ କରିବା ବେଳେ ସେଠାରେ ଛାତ୍ର ସଂଘ ନିର୍ବାଚନରେ ଅଧ୍ୟକ୍ଷ ଭାବେ ନିର୍ବାଚିତ ହୋଇଥିଲେ । ସେ ୧୯୯୧ ମସିହା ଡିସେମ୍ବର ୭ରେ ଏକ ଆଇନଜୀବୀ ଭାବରେ ପଞ୍ଜୀକୃତ ହୋଇଥିଲେ ଏବଂ ୧୯୯୮ ମସିହାରେ ଭାରତ ସର୍ବୋଚ୍ଚ ନ୍ୟାୟାଳୟର ଏଡଭୋକେଟ-ଅନ୍-ରେକର୍ଡ ହୋଇପାରିଥିଲେ । ତାଙ୍କର ଏହି ପେଶାରେ ୩୦ ବର୍ଷର ଅନୁଭବ ମଧ୍ୟରେ ବିଶେଷ ଭାବେ ସେ ଦେୱାନୀ, ଫୌଜଦାରୀ ଓ ଚାକିରି ସଂପର୍କିତ ମାମଲାରେ ଓକିଲାତି କରିଛନ୍ତି । ସେ ଓଡ଼ିଶା ହାଇକୋର୍ଟ ଓ ‌କେନ୍ଦ୍ର ସରକାରଙ୍କ ପାଇଁ ସୁପ୍ରିମକୋର୍ଟରେ ଆଇନଜୀବୀ ଭାବେ ମଧ୍ୟ ଦାୟିତ୍ବ ନିର୍ବାହ କରିଛନ୍ତି । ତାଙ୍କ ପେଶାଜୀବନର ସମଗ୍ର ଅବଧିରେ, ସେ ଭାରତ ସର୍ବୋଚ୍ଚ ନ୍ୟାୟାଳୟର ସମ୍ମୁଖରେ ବିଭିନ୍ନ ସରକାରୀ ବିଭାଗ, ସରକାରୀ ଏଜେନ୍ସି ଏବଂ ପବ୍ଲିକ୍ ସେକ୍ଟର ଅନୁଷ୍ଠାନଗୁଡ଼ିକର ପାଇଁ ବିଶେଷ କାଉନସେଲ ଭାବେ କାମ କରିଥିଲେ । ଏହା ବ୍ୟତୀତ କିଛି ସଂବେଦନଶୀଳ ମାମଲା ଯେପରିକି ବାବ୍ରି ମସଜିଦ ଧ୍ୱଂସ ମାମଲା/ରାମ ଜନ୍ମଭୂମି ବିବାଦ, ଗ୍ରାହାମ୍ ଷ୍ଟେନ୍ ହତ୍ୟାକାଣ୍ଡ ମାମଲା ଏବଂ କୋଟିଆ ଗାଁ ସମୂହକୁ ନେଇ ଓଡ଼ିଶା ଏବଂ ଆନ୍ଧ୍ରପ୍ରଦେଶ ରାଜ୍ୟ ମଧ୍ୟର ସୀମା ସମ୍ବନ୍ଧୀୟ ମାମଲା ପରିଚାଳନାରେ ସେ ତାଙ୍କର ଦକ୍ଷତା ପ୍ରଦର୍ଶନ କରିଥିଲେ ।

ସେ ୦୫.୦୯.୨୦୨୩ରେ ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି ଭାବେ ନିଯୁକ୍ତ ହୋଇଛନ୍ତି ।

### ଆଧାର 
ଶ୍ରେଣୀ: ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି
ଶ୍ରେଣୀ:କୋରାପୁଟ ଜିଲ୍ଲାର ଲୋକ
ଶ୍ରେଣୀ:୧୯୬୮ ଜନ୍ମ
ସଞ୍ଜୟ କୁମାର ମିଶ୍ର (ଜନ୍ମ: ୧୯୬୧)

**ସଞ୍ଜୟ କୁମାର ମିଶ୍ର** (ଜନ୍ମ: 29.12.1961) ଜଣେ ଭାରତୀୟ ବିଚାରପତି । ସେ ଓଡ଼ିଶା ଉଚ୍ଚ ନ୍ୟାୟାଳୟର ପୂର୍ବତନ ବିଚାରପତି ତଥା ଝାଡଖଣ୍ଡ ଉଚ୍ଚ ନ୍ୟାୟାଳୟର ପୂର୍ବତନ ମୁଖ୍ୟ ବ୍ୟାୟାଧୀଶ ।

## ଶିକ୍ଷା ଓ ପେଶା 
ଜଷ୍ଟିସ ମିଶ୍ର ବଲାଙ୍ଗୀରରେ ୨୯ ଡିସେମ୍ବର ୧୯୬୧ରେ ଜନ୍ମଗ୍ରହଣ କରିଥିଲେ । ପିତା ହେଉଛନ୍ତି ମାର୍କଣ୍ଡ ମିଶ୍ର ଏବଂ ମାତା ଜ୍ୟୋତିର୍ମୟୀ ମିଶ୍ର । ତାଙ୍କର ପ୍ରାଥମିକ ଶିକ୍ଷାର ଆରମ୍ଭ ହୋଇଥିଲା ଟିକିରା ଉଚ୍ଚ ପ୍ରାଥମିକ ବିଦ୍ୟାଳୟରେ । ପୃଥ୍ୱୀରାଜ ଉଚ୍ଚ ବିଦ୍ୟାଳୟ, ବଲାଙ୍ଗୀରରୁ ୧୯୭୭ ମସିହାରେ ସେ ମାଟ୍ରିକ ପରୀକ୍ଷାରେ ଉତ୍ତୀର୍ଣ୍ଣ ହୋଇ ୧୯୮୨ ମସିହାରେ ରାଜେନ୍ଦ୍ର ମହାବିଦ୍ୟାଳୟ, ବଲାଙ୍ଗୀରରୁ ବି.କମ୍.(ସମ୍ମାନ) ଡିଗ୍ରୀ ହାସଲ କଲେ । ଏହାପରେ ଦିଲ୍ଲୀ ବିଶ୍ୱବିଦ୍ୟାଳୟରୁ ୧୯୮୪ ମସିହାରେ ବାଣିଜ୍ୟରେ ସ୍ନାତକୋତ୍ତର ଏବଂ ୧୯୮୭ ମସିହାରେ ଦିଲ୍ଲୀ ବିଶ୍ୱବିଦ୍ୟାଳୟର ଆଇନ ବିଭାଗରୁ ଏଲ୍.ଏଲ୍.ବି. ଶିକ୍ଷା ସମାପ୍ତ କଲେ । ୧୯୮୮ ମାର୍ଚ୍ଚ ମାସରୁ ବଲାଙ୍ଗୀର ଜିଲ୍ଲା ଅଦାଲତରେ ତାଙ୍କ ପିତା ଶ୍ରୀ ମାର୍କଣ୍ଡ ମିଶ୍ରଙ୍କ ଦିଗ୍‌ଦର୍ଶନରେ ଓକିଲାତି ଆରମ୍ଭ କଲେ । ଏହା ମଧ୍ୟରେ ସେ ମଧ୍ୟ ସ୍ୱାଧୀନ ଭାବେ ଅନେକ ଫୌଜଦାରୀ ମାମଲା ଏବଂ ଦେୱାନୀ ମାମଲା ପରିଚାଳନା କଲେ । କିଛି ସମୟ ପାଇଁ ସେ ବଲାଙ୍ଗୀର ଆଇନ ମହାବିଦ୍ୟାଳୟର ଅବୈତନିକ ଆଇନ ଅଧ୍ୟାପକ ଭାବରେ ମଧ୍ୟ କାର୍ଯ୍ୟ କରିଥିଲେ ।

ବାରରୁ ଜିଲ୍ଲା ବିଚାରପତି ପଦବୀର ନିଯୁକ୍ତି ପରୀକ୍ଷାରେ ପ୍ରଥମ ସ୍ଥାନ ଅଧିକାର କରି ସେ ୧୬.୦୨.୧୯୯୯ରେ ଅତିରିକ୍ତ ଜିଲ୍ଲା ଓ ଦୌରା ବିଚାରପତି ଭାବରେ ଜୟପୁରରେ ଯୋଗ ଦେଲେ । ଚାକିରି କାଳ ମଧ୍ୟରେ ସେ ସୁନ୍ଦରଗଡ଼ ଓ ଢେଙ୍କାନାଳରେ ଜିଲ୍ଲା ଓ ଦୌରା ବିଚାରପତି ଭାବରେ ଏବଂ ଭୁବନେଶ୍ୱରରେ ସ୍ୱତନ୍ତ୍ର ବିଚାରପତି (ସିବିଆଇ) ଭାବରେ କାର୍ଯ୍ୟ କରିବା ସହ ଓଡ଼ିଶା ଉଚ୍ଚ ନ୍ୟାୟାଳୟରେ ରେଜିଷ୍ଟ୍ରାର ଜେନେରାଲ ଭାବେ ମଧ୍ୟ କାର୍ଯ୍ୟ ସଂପାଦନ କରିଥିଲେ ।

୦୭.୧୦.୨୦୦୯ରେ ସେ ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି ଭାବରେ ପଦୋନ୍ନତି ପାଇଥିଲେ । ପରେ ସେ ଝାଡଖଣ୍ଡ ଉଚ୍ଚ ନ୍ୟାୟାଳୟକୁ ମୁଖ୍ୟ ବିଚାରପତି ଭାବେ ବଦଳି ହୋଇଥିଲେ । ଚାକିରୀରୁ ଅବସର ପରେ ଭାରତର କେନ୍ଦ୍ର ସରକାରଙ୍କ ଦ୍ୱାର ସେ ଜି ଏସ‌ଟି (GSTAT) ଅପିଲ୍ଲେଟ୍‌ ଟ୍ରିବୁନାଲର ଅଧ୍ୟକ୍ଷ ଭାବେ ନିଯୁକ୍ତି ଦେଇଛନ୍ତି ।

## ଆଧାର 
ଶ୍ରେଣୀ: ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି
ଶ୍ରେଣୀ:୧୯୬୧ ଜନ୍ମ
ଗୌରୀଶଙ୍କର ସତପଥି

**ଗୌରୀଶଙ୍କର ସତପଥି** ଜଣେ ଭାରତୀୟ ଆଇନଜୀବୀ ତଥା ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି । 

ଏହା ପୂର୍ବରୁ ସେ ଓଡ଼ିଶା ଜୁଡିସିଆଲ ଏକାଡେମିର ନିର୍ଦ୍ଦେଶକ ଥିଲେ ।  ଆଇନରେ ଡିଗ୍ରୀ ହାସଲ କରିବା ପରେ ସେ ଓଡ଼ିଶା ସୁପିରିୟର ନ୍ୟାୟିକ ସେବାର ପରୀକ୍ଷାରେ ଉତ୍ତୀର୍ଣ୍ଣ ହୋଇ ୨୦୧୧ ମସିହାରେ ଜିଲ୍ଲା ଜଜ କ୍ୟାଡରରେ ନିଯୁକ୍ତି ପାଇଲେ ।  ୧୩।୦୮।୨୦୨୨ରେ ସେ ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି ଭାବେ ଶପଥ ଗ୍ରହଣ କଲେ ।
ଭେମୁଲାକୋଣ୍ଡା ନରସିଂହ

**ଭି. ନରସିଂହ** ( ଜନ୍ମ: ୧୯ ଜାନୁଆରୀ, ୧୯୬୭) ଜଣେ ଭାରତୀୟ ଆଇନଜୀବୀ ଏବଂ ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି ।

## ଶିକ୍ଷା ଓ ପେଶାଜୀବନ 
ଭେମୁଲାକୋଣ୍ଡା ନରସିଂହ (ଭି.ନରସିଂହ) ୧୯ ଜାନୁଆରୀ, ୧୯୬୭ରେ ବ୍ରହ୍ମପୁରରେ ଜନ୍ମଗ୍ରହଣ କରିଥିଲେ । ସେ ଓଡ଼ିଶା ହାଇକୋର୍ଟର ଅବସରପ୍ରାପ୍ତ ବିଚାରପତି ଜଷ୍ଟିସ ଭି. ଗୋପାଳ ସ୍ୱାମୀଙ୍କ ପୁତ୍ର । ସେ ୟୁନିଟ-୧ ସରକାରୀ ବାଳକ ହାଇସ୍କୁଲ, ଭୁବନେଶ୍ୱରରୁ ମାଟ୍ରିକ୍ ହାଇସ୍କୁଲ ପରୀକ୍ଷା ଉତ୍ତୀର୍ଣ୍ଣ କରିବା ପରେ ରାଜଧାନୀର ବକ୍ସି ଜଗବନ୍ଧୁ ବିଦ୍ୟାଧର ମହାବିଦ୍ୟାଳୟରୁ କମର୍ସରେ ସ୍ନାତକ ଡିଗ୍ରୀ ହାସଲ କରିଛନ୍ତି । ସେ ମଧୁସୂଦନ ଆଇନ ମହାବିଦ୍ୟାଳୟ, କଟକରୁ ଆଇନରେ ସ୍ନାତକୋତ୍ତର ଡିଗ୍ରୀ ଅର୍ଜନ କରିଥିଲେ । ସେ କିଛି ସମୟ ପାଇଁ ମଧୁସୂଦନ ଆଇନ ମହାବିଦ୍ୟାଳୟରେ ସାମୟିକ ଆଇନ ଅଧ୍ୟାପକ ଭାବେ ମଧ୍ୟ କାର୍ଯ୍ୟ ନିର୍ବାହ କରିଥିଲେ ।

ସେ ୧୯୮୯ ମସିହାରେ ବାରରେ ଯୋଗଦାନ କରି ଓକିଲାତି ପେଶା ଆରମ୍ଭ କରିଥିଲେ । ଜଣାଶୁଣା ସିଭିଲ୍ ଆଇନଜୀବୀ ଭକ୍ତହରି ମହାନ୍ତିଙ୍କ କାର୍ଯ୍ୟାଳୟରେ ଯୋଗ ଦେଇ ଆଇନ ବ୍ୟବସାୟ ଆରମ୍ଭ କରିଥିଲେ ଓ ପରେ ପ୍ରସିଦ୍ଧ ସର୍ଭିସ୍ ଆଇନ ବିଶେଷଜ୍ଞ ଶ୍ରୀ ଜି.ଏ.ଆର୍. ଡୋରାଙ୍କ ଅଧୀନରେ କନିଷ୍ଠ ସହାୟକ ଭାବେ ଆଇନ ପରିଚାଳନା ଶିକ୍ଷା ନେଇଥିଲେ । ସେ ଓଡ଼ିଶା ସରକାରଙ୍କ ଅତିରିକ୍ତ ଷ୍ଟାଣ୍ଡିଂ କାଉନସେଲ (ବାଣିଜ୍ୟ କର) ଭାବେ ଓ CBIର ଅତିରିକ୍ତ ଆଇନ ଉପଦେଷ୍ଟା ଭାବେ ମଧ୍ୟ କାମ କରିଥିଲେ । ସେ କେନ୍ଦ୍ର ପ୍ରଶାସନିକ ଟ୍ରାଇବ୍ୟୁନାଲ୍, କଟକ ବେଞ୍ଚରେ କେନ୍ଦ୍ର ସରକାରଙ୍କ ଅତିରିକ୍ତ ଷ୍ଟାଣ୍ଡିଂ କାଉନସେଲ ଭାବେ ମଧ୍ୟ କାର୍ଯ୍ୟ ନିର୍ବାହ କରିଥିଲେ । ସେ ଓଡ଼ିଶା ଉଚ୍ଚ ନ୍ୟାୟାଳୟର ଏକ ମନୋନୀତ ଆର୍ବିଟ୍ରେଟର ଓ ମଧ୍ୟସ୍ଥକାରୀ ଥିଲେ ଓ ଫୌଜଦାରୀ ମାମଲାର ଶୁଣାଣି ପାଇଁ ମନୋନୀତ ଆମିକସ୍ କ୍ୟୁରି ଭାବେ କାର୍ଯ୍ୟ କରିଥିଲେ ।

## ସମ୍ମାନ 
# ତାଙ୍କର ଉତ୍କୃଷ୍ଟ କାର୍ଯ୍ୟଦକ୍ଷତା ପାଇଁ ସେ ୨୦୦୪ ମସିହାରେ ହରିଚରଣ ମୁଖାର୍ଜୀ ସ୍ମୃତି ସ୍ୱର୍ଣ୍ଣ ପଦକ ଅର୍ଜନ କରିଥିଲେ ।

## ବ୍ୟକ୍ତିଗତ ଜୀବନ 
ମିସ୍ ଭି. ମାଳବିକା ହେଉଛନ୍ତି ତାଙ୍କର ସହଧର୍ମିଣୀ ଏବଂ ତାଙ୍କର ଦୁଇଜଣ ସନ୍ତାନ ହେଉଛନ୍ତି ଝିଅ, ମିସ୍ ଭି. ନିମେଶିକା ଏକ ଫ୍ୟାସନ୍ ଡିଜାଇନର, ଓ ପୁତ୍ର, ଭି. ଦେବାନ୍ଶ ।
### ଆଧାର 
ଶ୍ରେଣୀ: ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି
ଶ୍ରେଣୀ:୧୯୬୭ ଜନ୍ମ
ଉଦର ପ୍ରକୋଷ୍ଠ ସିଣ୍ଡ୍ରୋମ

**ଉଦର ପ୍ରକୋଷ୍ଠ ସିଣ୍ଡ୍ରୋମ** (ଇଂରାଜୀ ଭାଷାରେ  **Abdominal compartment syndrome/** **ACS** ) କୁହାଯାଏ ଯେତେବେଳେ ଉଦରରେ ଆଭ୍ୟନ୍ତରୀଣ ଚାପ ଅତ୍ୟଧିକ ହେବା  ଫଳ ସ୍ୱରୂପ ଅଙ୍ଗମାନଙ୍କର କାର୍ଯ୍ୟକାରୀତାରେ ଅସୁବିଧା ହୁଏ । ଏହାର ଲକ୍ଷଣଗୁଡ଼ିକ ମଧ୍ୟରେ ଫୁଲିବା, କଠିନ ପେଟ ଏବଂ ମୂତ୍ର  ଉତ୍ପାଦନ ହ୍ରାସ ହୋଇପାରେ । ବର୍ତ୍ତମାନର ଶବ୍ଦ ୧୯୮୯ଠାରୁ ବ୍ୟବହୃତ ହେଉଛି ।

## ଆଧାର
ସଂଜୀବ କୁମାର ପାଣିଗ୍ରାହୀ

**ସଂଜୀବ କୁମାର ପାଣିଗ୍ରାହୀ** ଜଣେ ଭାରତୀୟ ଆଇନଜୀବୀ ଏବଂ ଓଡ଼ିଶା ଉଚ୍ଚନ୍ୟାୟାଳୟର ବିଚାରପତି । 
### ଶିକ୍ଷା ଓ ପେଶାଜୀବନ 
ସଂଜୀବ କୁମାର ପାଣିଗ୍ରାହୀ ଭାରତୀୟ ଜାତୀୟ ନ୍ୟାୟ ଶିକ୍ଷା ପରିଷଦ, ବେଙ୍ଗାଲୁରୁରୁ ଆଇନରେ ସ୍ନାତକୋତ୍ତର ଡିଗ୍ରୀ (ଏଲଏଲଏମ) (ବ୍ୟବସାୟ ଆଇନ) ହାସଲ କରି ୨୦୦୬ରେ କଟକସ୍ଥିତ ଓଡ଼ିଶା ରାଜ୍ୟ ବାର କାଉନସିଲରେ ଆଇନଜୀବୀ ଭାବେ ଯୋଗ ହୋଇଥିଲେ । ସେ ଭାରତର ସର୍ବୋଚ୍ଚ ନ୍ୟାୟାଳୟର ବିଚାରପତିମାନଙ୍କ ଅନୁସନ୍ଧାନ ସହାୟକ ଭାବରେ କାମ କରିଥିଲେ । ପରେ ସେ ବରିଷ୍ଠ ଆଇନଜୀବୀ ଡ଼ଃ ଅଭିଷେକ ମନୁ ସିଂହଭିଙ୍କ ଚେମ୍ବରରେ ଯୋଗଦେଇଥିଲେ ।

ପାଣିଗ୍ରାହୀ, ତାଙ୍କ ଓକିଲାତି ପେଶା ସମୟରେ ଭାରତର ସର୍ବୋଚ୍ଚ ନ୍ୟାୟାଳୟ, ଓଡ଼ିଶା ଉଚ୍ଚ ନ୍ୟାୟାଳୟ, ଦିଲ୍ଲୀ ଉଚ୍ଚ ନ୍ୟାୟାଳୟ ଓ ଅନ୍ୟାନ୍ୟ ଉଚ୍ଚ ନ୍ୟାୟାଳୟରେ ଆଇନଜୀବୀ ଭାବରେ ଅନେକ ସିଭିଲ୍ ଆଇନ, କମର୍ସିଆଲ୍ ଆଇନ, ସମ୍ବିଧାନ ଆଇନ, କର ଆଇନ, କର୍ପୋରେଟ୍ ଆଇନ, ବୃତ୍ତିଗତ ସମ୍ପତ୍ତି ଅଧିକାର ଆଇନ, ପରିବେଶ ଆଇନ, ସେବା ଆଇନ, ଫୌଜଦାରୀ ଆଇନ, ବ୍ୟାଙ୍କିଂ ଓ ବୀମା ଆଇନ, ଖଣିଜ ପ୍ରବନ୍ଧ ଆଇନ, ବିଦ୍ୟୁତ ଆଇନ, ଓ ଟେଲିକମ୍ ଆଇନ ସଂବନ୍ଧିତ ମାମଲା କ୍ଷେତ୍ରରେ ପ୍ରାୟୋଗିକ ଅଭିଜ୍ଞତା ଅର୍ଜନ କରିଥିଲେ । 

ସେ ଭାରତର ସର୍ବୋଚ୍ଚ ନ୍ୟାୟାଳୟରେ ଏକ Advocate-on-Record ଆଇନଜୀବୀ ଭାବରେ ଓ 2013ରୁ ଓଡ଼ିଶାର ପ୍ୟାନେଲ୍ଭୁକ୍ତ ଆଇନଜୀବୀ ଭାବରେ କାମ କରୁଥିଲେ ।  ସେ ଅର୍ଥନୀତି, ଦର୍ଶନ ଓ ସାହିତ୍ୟର ପଠନରେ ରୁଚି ରଖନ୍ତି ଏବଂ ଏହା ସହିତ ସେ ସଙ୍ଗୀତ ଓ ସାଂସ୍କୃତିକ ଅନୁରାଗୀ ମଧ୍ୟ ।

ସେ ୧୦ ଫେବୃଆରୀ, ୨୦୨୦ରେ ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି ଭାବରେ ନିୟୁକ୍ତ ହୋଇଥିଲେ ।

### ଆଧାର 
ଶ୍ରେଣୀ: ଓଡ଼ିଶା ଉଚ୍ଚ ନ୍ୟାୟାଳୟର ବିଚାରପତି